
Kallid lugejad! 


Oleme taas jõudnud ilusasse jõuluaega. Kaunilt ehitud kuused, maits- 
vad piparkoogid, küünlasära, kingitused, jõululaulud ja koosviibimised 
pere ja lähedastega — see kõik teeb jõulud väga eriliseks ajaks. Ning 
nagu eestlastel ikka kombeks on, minnakse jõululaupäeval ka kiri- 
kusse. Kui mitte päriselt Jumalat kummardama, siis vähemalt viivuks 
mõtisklema oma elu üle. Kas mul endal rahulikuks mõtiskluseks jõulu- 
ajal aega jääb, ei ole ma kindel. Seega teen oma mõtlemise varakult ja 
jagan teiega mõtteid, mis mul õhtuvaikuses jõuludega seoses tekkisid. 

Lugedes Piiblit, on huvitav panna tähele, et Jumal valis nii lihtsa ja 
tagasihoidliku koha, kus Ta Poeg pidi sündima. Mitte pealinnas Jeruu- 
salemmas, vaid väikeses linnakeses. Mitte rikkas ja uhkes majas, vaid 
laudas, kus hoiti loomi. Jumala Poeg lebas mitte mugavas lapsevoodis, 
vaid loomade toitmiseks valmistatud sõimes. Paistab, et Jumalat need 
tagasihoidlikud olud üldse ei häirinud. Mõeldes tänapäeva maailmale, 
tuleb tõdeda, et inimestele on järjest tähtsamaks muutumas teise- 
järgulised asjad. Mugavus, meelelahutus, kõige uuem telefonimudel, 
automark või rõivaste bränd on paljudele märkamatult muutunud 
ülitähtsaks. Vahel on maja suurus tähtsam kui armastus peres. Lisa- 
sissetuleku teenimine tähtsam kui suhted. Kas pole nii, et tänapäeval 
on suur oht hoolitseda väliste asjade eest ja unustada kanda hoolt 
oma südame ja hinge eest? Kas pole ka jõuluajaga nii, et suures kingi- 
tuste tegemise ja saamise tuhinas võime unustada sootuks Jeesuslapse 
sõimes ja selle põhjuse, miks ta siia maailma tuli? 

Vaatamata sellele, et ühiskonnas räägitakse iga aasta advendi- ja 
jõuluajal palju armastusest, hoolimisest, üksteise märkamisest, heate- 
gevusest, andestusest ja õigetest prioriteetidest, ei ole sellist tunnet, 
et meie ühiskond jõuludega iga aastaga paremaks muutumas oleks. 
Tuleb tõdeda, et elame vaimulikus mõttes üpris pimedal ajal, pimedas 
maailmas. Tasub vaid kuulata või lugeda uudiseid. Jõulude tõeline 
rõõmusõnum on aga selles, et meile sündis Jeesus, kes päästab oma 
rahva nende pattudest (Mt 1:21). Kui me Kristuse usus vastu võtame 
läbi meeleparanduse ja ristimise, järgides Tema õpetust, saame patupi- 
medusest oma elus vabaks ja uue elu osalisteks. 
Jumala arm muudab meie südamehoiakuid. 
Jumala Vaim valab meie südamesse armas- 
tuse ja annab jõudu elada püha elu. Sest meile 
on sündinud Päästja, kes on Issand Kristus 
(Lk 2:11), kes on suuteline muutma meid ja 
maailma meie ümber. 

Õnnistatud jõuluaega ja head peagi saabuvat 
uut aastat! 

ROBERT TŠERENKOV 
superintendent 

JÕULUJUTLUS 


Kohtumine ingliga 


TOOMAS PAJUSOO 


Aga kuuendal kuul läkitas 
Jumal ingel Gabrieli Galilea 
külla, mille nimi on Naatsaret, 
neitsi juurde, kes oli kihlatud 
Taaveti soost Joosepi-nime- 
lise mehega. Selle neitsi nimi 
oli Maarja. Tema juurde tulles 
ütles Gabriel: , Rõõmusta, sa 
armuleidnu! Issand on sinu- 
ga!” Tema oli aga vapustatud 
nende sõnade pärast ja im- 
estas, mida see teretus võiks 
tähendada. Ja ingel ütles talle: 
»Ära karda, Maarja, sest sa 
oled leidnud armu Jumala 
juures! Ja vaata, sa jääd lap- 
seootele ja tood ilmale poja 
ja paned talle nimeks Jeesus. 
Tema saab suureks ja teda 
hüütakse Kõigekõrgema Po- 
jaks ja Issand Jumal annab 
talle tema isa Taaveti troo- 
ni. Ja ta valitseb kuningana 
Jaakobi soo üle igavesti ning 
tema valitsusele ei tule lõppu.” 
Aga Maarja küsis inglilt: , Kui- 
das see võib juhtuda, kui ma 
ei ole mehega olnud?” Ja ingel 
vastas talle: , Püha Vaim tuleb 
sinu peale ja Kõigekõrgema 
vägi on varjuks sinu kohal, 
seepärast hüütaksegi Püha, 
kes sinust sünnib, Jumala Po- 
jaks. Ja vaata, ka su sugulane 
Eliisabet on pojaootel oma 
raugapõlves ja see on kuues 
kuu temal, keda hüüti sigima- 
tuks, sest Jumala käes ei ole 
ükski asi võimatu.” Aga Maar- 
ja ütles: ,Vaata, siin on Issan- 
da teenija, sündigu mulle sinu 
sõna järgi!” Ja ingel läks ära 
tema juurest. 

Lk 1:26-38 


Loetud kirjakoht räägib meile Maar- 
ja kohtumisest ingliga. Ingli sõnum 
oli Maarja jaoks midagi erakordset: 
ta oli leidnud armu Jumala juures; 
Maarja oli Jumala poolt ära valitud, 
et tuua ilmale Kõigekõrgema Poeg, 
kellele pannakse nimeks Jeesus. 

Kui Jumalal on maa peal midagi 
erilist teoksil, siis elab sellele sünd- 
musele kaasa kogu taevas. Piiblis 
on toodud palju erinevaid näiteid 
kohtumistest inglitega. Jõuluööl, 
kui karjased olid Petlemma väljal 
valvamas oma karja, ilmus ingel, 
kes kuulutas neile suurt rõõmu 
Päästja Issanda Kristuse sünnist 
(Lk 2:14). 

Luuka evangeeliumi esimese pea- 
tüki alguses räägitakse ka preester 
Sakariase, Ristija Johannese isa 
kohtumisest ingliga. Kuna Sakarias 
ei uskunud koheselt ingli sõnu, jäi 
ta keeletuks kuni ajani, mil ta naine 
Eliisabet tõi ilmale poja ja talle 
pandi nimeks Johannes. 

Maarja kohtumine ingliga oli 
hoopis teistsugune. Ta oli alandlik 
ja võttis vastu kõik ingli sõnad. 
Maarjast sai Jumala poolt valitud 
naine, kes sai emaks Jumala 
ainusündinud Pojale. 


Kohtumised inglitega võivad aset 
leida mitmel viisil. On mitmeid tun- 
nistusi, kuidas taevalikud olendid 
on kaitsnud inimest õnnetuste eest. 
Pühakiri ütleb inglite kohta, et nad 
on teenijad vaimud, läkitatud abis- 
tama neid, kes ükskord pärivad 
pääste. Kõigile neile ingli külastus- 
tele on iseloomulik üllatusmoment. 
Kõiki asjaosalisi tabas see ootamat- 
ult. Üllatused tulevad tavaliselt ikka 
siis, kui seda kõige vähem oskad 
ette aimata. Antud juhtumitel oli 
tegemist Jumala saadikutega. 

Kuna elame reaalses maailmas, 
kus on tegemist ka kurjuse jõudu- 
dega, siis Piibel hoiatab meid nende 
inglite eest, kelle eesmärgiks on 
viia inimesi Jumalast kaugemale. 
Need ei ole taevased inglid, vaid 
langenud Luciferi inglid, kes hei- 
deti kord Jumala poolt taevast alla. 
Apostel Paulus hoiatab oma teises 
kirjas korintlastele, et ,, saatan ise 
moondab ennast valguse ingliks“ 
(2Kr 11:14). Need deemonid koon- 
davad oma vägesid kindla eesmär- 
giga - eksitada, kui võimalik, ka 
Jumala valituid. 

Kuidas võib inimene vahet teha, 
kas tal on tegemist taevaingli või 


KODUTEEL 4/2018 3 


valguseingliks maskeerunud dee- 
moniga? Piibli printsiipe mõistes on 
vahetegemine võimalik. Kohtumine 
taevaingliga austab alati Jumalat. 
Niinimetatud valguseingli puhul ei 
lange aga aupaistus Jumalale. Nii 
lihtne see ongi. Keegi jumalasulane 
on öelnud: kas me peaksime usku- 
ma inglite olemasolusse? Jah! Kas 
me peaksime kummardama neid? 
Ei! Tuletagem meelde, et inglid on 
Jumala looming ja nad teenivad 
Jumalat mitmel viisil, mis on kasuks 
sulle ja mulle. Seepärast ei peaks 
me tegema inglitest oma tähelepanu 
keskpunkti, vaid keskenduda tuleb 
Kristusele. Kummardagem alati 
Loojat, mitte loomingut. 

Aga pöördume tagasi Luuka 
evangeeliumi ja ingli üllatava külas- 
tuse juurde, mis sai osaks Maarjale, 
juudi tütarlapsele Naatsareti lin- 
nast. Peatume hetkeks ingel Gabriel 
kolmekordse sõnumi juures. 

Ingli esimene sõnum Maarjale 
oli: ,Rõõmusta, sa armuleidnu! 
Issand on sinuga!“ (s 28). Püüa 
ennast panna Maarja rolli. Mida 
tema lihtsa Naatsareti tütarlapsena 
võis küll mõelda, saades inglilt sel- 
lise üleva sõnumi? Salm 29 ütleb, 
et: ta oli vapustatud ja imestas — 
ta ei olnud ingli külaskäiku mille- 
gagi ära teeninud. Korraga tundis 
ta, et on sattunud Jumala enese 
tähelepanu keskmesse — sai ingli 
kaudu Jumalalt tunnistuse, et ta 
on armu leidnud Tema palge ees 
ja võib seepärast rõõmustada. Kui 
ingel märkas Maarja kohmetust, 
julgustas ta teda (s 30). 

Kas võib midagi ülevamat olla 
teadmisest, et Jumal on sinuga? Mis 
tunne võiks sul olla, kui Issanda 
ingel pöörduks täna konkreetselt 
kellegi poole meie seast sõnadega: 
»Ära karda, sest sa oled leidnud 
armu Jumala juures!“ 

Nendel jõuludel, kus paljudes 
Eestimaa kodudes on kurbust ja 
valu kaotatud töökoha või madala 
sissetuleku pärast, on nii vajalikud 
julgustuse sõnad. Kõik üksildased, 
rõhutud ja murelikud inimesed vaja- 
vad täna julgustust ja rõõmu, mida 
üksnes Jumal võib neile kinkida. 

Jõulud on üllatuste aeg. Ka täna 
on Jumal meie keskel oma Püha 


4. KODUTEEL 4/2018 


Vaimu läbi ja ütleb igale Kristusesse 
uskujale: , Rõõmusta, sa armuleid- 
nu! Issand on sinuga!“ Kui Jumal 
pöördub kellegi poole isiklikult, 
siis tuleb see talle alati kasuks ja 
õnnistuseks. Seepärast ära karda, 
kui Jumal räägib. Ta soovib sulle 
head! Jumalal on iga inimesega 
oma plaan, nagu Tal oli individu- 
aalne plaan ka Maarjaga. Nii nagu 
inimesed on erinevad, nii on ka 
Jumala teed ja mõtted iga inimese 
suhtes erinevad. 

Ingli teine sõnum Maarjale oli: 
»Ja vaata, sa jääd lapseootele ja 
tood ilmale poja ja paned talle 
nimeks Jeesus. Tema saab suureks 
ja teda hüütakse Kõigekõrgema 
Pojaks ja Issand Jumal annab talle 
tema isa Taaveti trooni. Ja ta val- 
itseb kuningana Jaakobi soo üle 
igavesti ning tema valitsusele ei tule 
lõppu“ (s 31—33). See oli spetsiifil- 
ine sõnum, mis määratles Maarja 
erilise osa Jumala plaanis. Ta oli 
Jumala poolt väljavalitu, kes pidi 
ilmale tooma Jumala ainusündinud 
Poja, Jeesuse. 

Kindlasti oli Maarja tol hetkel 
tõsiselt vapustatud, sest ta ei mõist- 
nud veel, mis teda ees ootab. Ta 
oli kihlatud Taaveti soost Joosepi- 
nimelise mehega ja pealegi oli ta 
neitsi. Mis saab siis, kui ta leitakse 
rase olevat väljaspool abielu? Juudi 
käsuseaduse kohaselt oleks ta kuu- 
lutatud abielurikkujaks ja kivide- 
ga surnuks visatud. Mis saab tema 
peigmehest Joosepist? Kas ta hül- 
gab tema? Tol hetkel võis tema peas 
keerelda korraga nii palju küsimusi. 

Ja mida tähendab see nimi - 
Jeesus? Jeesus on kreeka vorm 
heebreakeelsest nimest Joosua, mis 
tähendab tõlkes Issand päästab”. 
On märkimisväärne, et Issanda 
ingel ilmus unes ka Joosepile, val- 
mistades pinda tema südames. 
Sellest võime lugeda Matteuse 
evangeeliumi esimesest peatükist. 

Imelises nimes Jeesus peitub võr- 
ratu sõnum mitte ainult Maarjale ja 
Joosepile, vaid kõigile inimestele üle 
kogu maailma. See ongi jõulusõnu- 
mi peamine sisu: Jumal saatis meile 
oma ainusündinud Poja, et päästa 
meid pattudest. Maarja oli vaid tööri- 
istaks Jumala käes, et kinkida maail- 


male Päästja ja Lunastaja. Meie osa 
tänapäeval on uskuda Jeesusesse, et 
kogeda pattude andestust ja lepitust 
Jumalaga, mille tulemusena saame 
Jumala lasteks. 


Ingli kolmas sõnum Maarjale oli 
vastus tema küsimusele: , Kuidas 
see võib juhtuda, kui ma ei ole 
mehega olnud?“ (s 34). Ingli vastus 
oli: , Püha Vaim tuleb sinu peale ja 
Kõigekõrgema vägi on varjuks sinu 
kohal, seepärast hüütaksegi Püha, 
kes sinust sünnib, Jumala Pojaks“ 
(s 35). 

Küsimus Jumala tahte teos- 
tumise suhtes on väga inimlik. Kui 
Maarjalegi ei olnud jumalik neit- 
sist sünd mõistetav, mis siis veel 
rääkida tänapäeva inimestest, kes 
eitavad kõike üleloomulikku, kõike, 
mis on seotud Jumalaga ja Ta püha 
sõnaga. Maarja oli aga inimene, 
kes vaatamata oma piiratusele 
uskus alandlikult ingli sõnumisse. 
Ta uskus, et Jumala käes ei ole 
ükski asi võimatu. Meiegi võiksime 
õppida Maarja suhtumisest Jumala 
tahtesse, mis on vastuolus sageli 
inimlike arusaamadega: ,, Vaata, siin 
on Issanda teenija, sündigu mulle 
sinu sõna järgi!“ (s 38). See vastus 
oli Jumalale meelepärane. Ingel oli 
oma missiooni täitnud. 

Tänapäeva inimesed, kui nad 
pole varem kuulnud armastavast 
Jumalast, kes on tulnud päästma 
meid pattudest, on ausad, kui nad 
küsivad Maarja kombel: , Kuidas see 
võib juhtuda?“ Isegi teoloogilist kir- 
jandust lugenud inimene võib sattu- 
da väga suurde hingekitsikusse, kui 
tal puudub isiklik vaimuliku uues- 
tisünni kogemus. Milles peitub siis 
lahendus? Ainult Jumala sõnasse 
uskumises. Toimi nii nagu Maarja. 
Ta uskus Jumalasse: ,Vaata, siin on 
Issanda teenija, sündigu mulle sinu 
sõna järgi!“ Jumala imed sünnivad 
alati usu läbi. 

Mitte sugugi väiksem ime ei 
sündinud Maarja sugulase Elii- 
sabetiga, kes sai raugapõlves Risti- 
ja Johannese emaks. Ingel teatas 
sellest ka Maarjale. Kindlasti oli 
Maarja julgustatud ja kinnitatud 
teadmisest, et Jumal oli sekkunud 
nii võimsalt tema ja ta lähedaste ellu. 


Nendel jõulupühadel soovib Ju- 
mal oma armastuse läbi tulla meie- 
gi ellu suuremal määral. Ta soov- 
iks saada paljudele nii lähedaseks 
ja kalliks, et inimesed on valmis 
Teda vastu võtma. Veel täna tõuseb 
rõõm Jumala inglite ees kasvõi ühe 
patuse pärast, kes meelt parandab, 
kuigi seda pole võimalik alati silma- 
ga näha, kuid võib vaimus kogeda. 

Paljud inimesed on võinud 
oma Issandaga isiklikult kohtuda 
just jõulude ajal. Meie kiriku kaua- 
aegne superintendent Aleksander 
Kuum, kes on praegu igavikus, on 
rääkinud sellest, kuidas ta jõulude 
viimasel pühal võttis vastu oma 
Päästja Jeesuse Kristuse. Ta oli siis 
22aastane ja elas Pärnus, kus ta isa 
Karl oli kohaliku metodisti kogudu- 
se õpetaja. Vanemate soovil oli ta 
õpetanud noortele selgeks mõned 
jõululaulud, mida hiljem noorte 
kristlikul koosolekul lauldi. Millise 
vaimustusega noored tunnistasid ja 
laulsid! Mitmed uued noored tulid 
eestpalvele. Tänupalved ei tahtnud 
lõppeda. Kui kõik olid viimaks lah- 
kunud, jäi Aleksander üksi koos- 
olekusaali. Tal oli tunne, nagu oleks 


KKiidetud 
olgu Issand, 
Tisraeli Jumal, 
et ta on tulnud 
oma rahva ligi 
ja toonud talle 

ta rongist maha jäänud. Kõik olek- 
sid justkui suurele rõõmupeole ära 
sõitnud ja teda maha jätnud. Alek- 
sander surus kuuma otsaesise vas- 
tu aknaklaasi ja vaatas välja. Sadas 
vaikselt lund. Kõik oli valge. Tema 
südames oli aga maru, sest ta süda 
oli must ja tahtmatult võitles ta pisa- 
ratega. 

Isa kutsus teda magama. Nende 
voodid olid vastamisi. Isa pidi mida- 
gi märkama, sest korraga ta ütles: 
»Poeg, Jumal kutsub sind täna! 
Anna oma süda Temale!“ Aleksand- 
ri suu oli aga lukus. Isa seletab talle 
Pühakirja, räägib, nagu teaks ta 
kõiki poja hingekahtlusi ja küsib 
jälle: , Poeg, kas sa ei tahaks palu- 
da?“ Jah, ta tahaks, aga suu vaikib. 
Vastata ei saa. Nüüd segab ema 
Agathe vahele ja ütleb: , Rääkige 
hommikul!“ Aleksander aga mõtleb: 
»Oh, kui sa teaksid, mis praegu kaa- 
lul on, ei sa siis nii räägiks! Peaks 
mu isa veel kord küsima, siis ma 
vastaksin kohe.“ 


Ja isa küsiski veel. Nüüd Alek- 
sander vastab, lausa kisendab: ,Jah, 
palume!“ Kui nad siis kolmekesi pi- 


medasse tuppa põlvedele laskusid — 
isa, ema ja poeg, lausus Aleksander 
need otsustavad sõnad: ,Jumal, kui 
Sa oled, ilmuta ennast ka mulle. Ja 
kui Sa minule mu patud andestad 
ja mu südamele rahu kingid, siis 
tänasest öötunnist ma tõotan oma 
elu Sinule.“ See oli 27. detsembril 
1921, kell 5 öösel. Hommikul oli 
imeline rahu Aleksandri südames. 
Kristus oli võitnud ja kõik kaht- 
lused kadunud. Tänu Jumalale, see 
jõuluöö sai tema elus otsustavaks 
pöördepunktiks. 


Evangelist Johannes on öelnud: 
»Aga kõigile, kes tema vastu 
võtsid, andis ta meelevalla saada 
Jumala lasteks, neile, kes usuvad 
tema nimesse“ (Jh 1:12). Need 
Jeesuse sõnad on maksvad veel 
täna igaühele, kes Temasse usuvad. 
See on jõulusõnumi tuum — Jeesus 
on tulnud meile Päästjaks. Lase 
siis tulla oma südamesse Jumala 
heal sõnumil, mis võib muuta kõik 
uueks. Ole täna valmis Maarja 
kombel Jumala sõna uskuma ja 
sa võid kogeda Jumala tõelist 
jõuluimet. Aamen. 


Vaikust. 

Rabu. 

Rõõmsat lootust. 
Püha ligiolu. 
Jõulupäevadesse 
“ja uude aastasse! 


soovib 
Avatud Piibli Ühing 
koos PLI, meeskonnaga 


< 

Lühike mõtisklus sellest, 


kui aeg täis sa1 


»la (Maarja, toim.) tõi ilmale oma 
esimese poja ning mähkis ta mähk- 
metesse ja asetas sõime, sest nende 
jaoks polnud majas kohta.” (Lk 2:7). 
Seda evangeeliumi lõiku tsiteeri- 
takse ikka ja jälle jõulude ajal. Meile 
on kindlasti kõige tähtsamaks fakt, 
et maailma sündis Päästja, Jeesus 
Kristus — tõeline Jumal ja samas 
ka tõeline inimene. Jah, Päästja on 
sündinud. Apostel Paulus sekun- 
deerib evangelistile, kirjutades sel- 
lest sündmusest lakooniliselt oma 
kirjas galaatlastele: , Aga kui aeg 
sai täis, läkitas Jumal oma Poja...” 
(G1 4:4) — nii see oli. 

Vaadates uudiseid teleekraanilt, 
lugedes ajalehti või tuulates ringi 
internetiavarustes, näeme, et maa- 
ilmas toimub tänapäeval üks suur 
rahvaste rändamine. Liikvel on mil- 
joneid majanduspagulasi, sõjapõge- 
nikke, tagakiusatuid, aga ka lihtsalt 
seiklejaid ja paremate elutingimus- 
te otsijaid. Toimub üks suur rah- 
vaste segunemine, mida mitmedki 
poliitikud püüavad ühitada inte- 
gratsiooniprotsessi. Integratsioon 
tähendab ju, et püütakse siduda 
seni inimühiskonnas elavaid eri- 
nevaid kogukondi (erineva rahvus- 
liku või etnilise tagapõhjaga, eri- 
nevat keelt kõnelevaid ja erine- 
vates kultuuritraditsioonides eksis- 
teerivaid), üksteisele lähendada, nii 
et nad moodustaksid ühtse terviku 
ja tunneksid end selles loodavas 

globalistlikus maailmaühiskonnas 
täisväärtuslike liikmetena. Tihti tun- 
nevad aga rändurid endid ,tõotatud 
maale” jõudes hoopiski võõrastena 
- sagedasti tärkavad selles rahvaste 
ja erinevate kultuuride paabelis 
hoopis konfliktid ja pingestuvad 
rahvuste vahelised suhted. 

Minu meelest on kaasaegset 
konteksti silmas pidades kohane 
aeg mõtestada enda jaoks lahti 
Luuka evangeeliumisse kirjutatud 
lõigu teist poolt. Miks siis polnud 
tollel ajal, kui Jeesus pidi sündima, 
majas kohta? 

Sellele annavad selgust Luuka 
evangeeliumi algussalmid: ,,Neil 
päevil sündis, et keiser Augustus 
andis käsu kirjutada üles kogu 
riigi rahvas. See esmakordne üles- 
kirjutus toimus ajal, kui Küreenius 
oli Süüria maavalitseja. Ja kõik 
läksid ennast kirja panema igaüks 
oma linna.” (Lk 2:1-3). Seega 
toimus jõulusündmuste ajal samuti 
üks suur rahvaste rändamine, mille 
oli tekitanud rahvaloendus Rooma 
impeeriumi aladel. 

Ajalooallikatest on teada, et 
esimese rahvaloenduse viis läbi 
keiser Augustus (63 eKr — 19 
august 14 pKr) aastal 28 eKr. Ta 
oli esimeseks Rooma keisriks peale 
pikka vabariigi perioodi. Ilmselt 
ei olnud Augustuse 28. aastal eKr 
sooritatud rahvaloendus seotud 


Jeesuse sündimise ajal toimunud 


loendusega. Tõenäoliselt toimus 
Palestiina aladel veel teisigi rah- 
valoendusi, nagu tollal kombeks, 
maksude — kindlaksmääramiseks, 
kuid selle konkreetse loenduse 
täpsemad põhjused jäävad meile 
siiski selgusetuks. 

Üleriigilisest . rahvaloendusest 
Jeesuse sündimise ajal ei teavita 
ükski muu allikas peale evangeeliu- 
mide ning Küreenius (Ouirinius), 
kelle ajal Jeesus pidi sündima, sai 
alles aastast 6 pKr asevalitsejaks ja 
korraldas rahvaloenduse. Aastatel 
8—4 eKr (Jeesuse sündimise ajal) oli 
asehalduriks hoopis Saturninus, aga 
ka tema valitsemise ajal loendati 
samuti rahvast. See selleks. 

Miks siiski oli rahvas loenduse 
ajal nii suures liikumises, et ei olnud 
isegi kohta öömajas, kus Maarja 
oleks saanud lapse sünnitada? 

Juba Rooma vabariigi ajajärgul, 
mis kestis umbes viiendast sajandist 
esimese sajandini eKr, pidid Rooma 
täiskasvanud meessoost isikud 
makse maksma. Et rahvastiku selle 
osa ja nende maksustatava omandi 
üle arvet pidada, korraldaski Rooma 
riik perioodiliselt rahvaloendusi. 
Selleks pidid aga kõik, kes omasid 
maaomandit või kinnisvara, mine- 
ma sellesse konkreetsesse paika, 
kus omand või kinnisvara asus. 
Mida sellest järeldada? 

Jumal valis oma Poja maailma 
tulekuks mitte globalistliku hetke, 


rahvaste segunemise ja integratsiooniaja Rooma 
impeeriumis, vaid hoopiski segregatsiooni aja, 
kui toimusid erinevate rahvastikurühmade 
eraldumised segunenud rahvastikust, kui kõik 
pidid naasma tagasi oma elukohtadesse. Iga 
rahvas omale maale. Vahest on meie tänapäeva 
multikultuurses maailmas just sellest faktist 
midagi õppida? 

Isegi Vanas Testamendis Iiobi raamatus on 
hoiatus rahvaste rändamise eest ,Ära igatse 
ööd, kui rahvad tõusevad oma asemeilt!” 
(li 36:20) Jah, kui aeg täis sai, toimus hoopiski 
teistsugune rahvaste rändamine, kus kõik läksid 
tagasi... igaüks omasse linna... Ka meie, eestlased, 
laulame südamest ja suure meeleliigutusega oma 
laulupidudel: 


Ta lendab lillest lillesse, 
ja lendab mesipuu poole; 
ja tõuseb kõuepilv ülesse - 
ta lendab mesipuu poole. 


Juhan Liiv lõpetab: 

Hing, oh hing, sa raskel a'al - 
kuis õhkad isamaa poole; 

kas kodu sa, kas võõral maal - 
kuis ihkad isamaa poole! 


Vahest on selles jõulusõnumis üks tähenduslik 
märk ka meie praegusele keerulisele ajastule, 
et kodudest lahkumise asemel võiksid rahvad 
hoopis koguneda taas oma kodudesse, et hoopis 
seal oma elujärge paremaks ehitada? 

Vaevalt, et me tahaksime tagasi kunagist iidset 
aega, kui kogu maailmas oli vaid üks keel ja 
ühesugused sõnad ja kui inimesed ütlesid: ,Tulge, 
ehitagem enestele linn ja torn, mille tipp oleks 
taevas ja tehkem enestele nimi”. 

Sest tagajärjed ei andnud ennast kaua oodata ja 
Issand ütles sellise tegevuse kohta: ,Vaata, rahvas 
on üks ja neil kõigil on üks keel, ja see on alles 
nende tegude algus. Nüüd ei ole neil võimatu ükski 
asi, mida nad kavatsevad teha! Mingem nüüd alla 
ja segagem seal nende keel, et nad üksteise keelt 
ei mõistaks!” Ja Issand pillutas nad sealt üle kogu 
maailma ja nad jätsid linna ehitamata. Seepärast 
pandi sellele nimeks Paabel, sest seal segas Issand 
ära kogu maailma keele ja sealt pillutas Issand 
nad üle kogu maailma.” (1Ms 11). 

Ajalool on omadus korduda pisut teisenenud, 
kuid siiski sarnasel tasandil. Kas tänapäeva 
globalistlikku püüet ühe kogukonna, ühte keelt 
rääkiva rahva ülesehitamisel ei oota uus kollaps? 
Pealegi oleks huvitav spekuleerida, millises 
keeles hakkaks rääkima see sekulaarne, usust 
eemaldunud maailma sootsium. Kas inglise 
keeles? Või araabia keeles? Või hoopis hiina 
keeles...? 

»Aga kui aeg sai täis, läkitas Jumal oma Poja”. 

ANDRES KAPB Tallinna kogudus 


28. oktoobril tähistas Tartu kogudus 
oma 95. aastapäeva 


vastne superintendent Robert Tšerenkov. Muusikaga 
teenis koguduse ansambel Tanel Tamme juhatusel. 
Eestpalves meenutati eriliselt kogudust teeninud vaimulikke 
ja töötegijaid. Jumalateenistusele järgnes kiriku kohvikus 
armastussöömaaepg, millelt ei puudunud ka pidulik tort. 
Tartu koguduse rajas 1923. aasta sügisel tulihingeline 
evangelist-pastor Johannes Karlson. Asutajaliikmeid oli 
kolm: pastor Johannes ise, tema abikaasa Alide-Marie ja 
viimase ämm Juulie-Helene Aruväli. Äsjarajatud kogudus 
alustas kooskäimisi Postimehe trükikoja II korrusel Tartu 


P idulikul päeval teenis sõna ja sakramendiga kogudust 


südalinnas. 


Pastor PRIIT GREGORIOS TAMM 
Tartu Püha Luuka kogudus 

MEILT JA MUJALT 


MEILT JA MUJALT 


Jõhvi koguduses oli rõõmus päev 
november oli Jõhvi koguduses rõõmus 
päev. Seda eelkõige selle tõttu, et tähis- 


l l e tati pastor Artur Põllu 25 aastat teenis- 


tuses pastorina. 11. oktoobril 1993 määras tolleaegne 
superintendent Olav Pärnamets ta Jõhvi koguduse 
eestikeelse osa pastoriks ja 10 aastat hiljem sai ta 
kutse juhtida karjasena ka venekeelset kogudust. Vai- 
mulikuna on Artur Põld olnud aktiivne ka laiemalt. Ta 
on Jõhvi vallavolikogu sotsiaalkomisjoni liige, tema 
juhtimisel on rajatud Ida-Virumaal mitmeid supiköö- 
ke, Puuetega Laste Tugikodu Päikesekiir, samuti on 
ta olnud kohalike koguduste koostöö eestvedaja maa- 
konnas. Artur vastutab ka Giideoni laagri tegevuse 
eest, on kirikuvalitsuse liige ning üks metodisti kiriku 
esindajatest Eesti Kirikute Nõukogus. 


Samal jumalateenistusel, 11. novembril, õnnistas 
superintendent Robert Tšerenkov ametisse kohaliku 
jutlustajana Triin Tarendi, kes lõpetas kevadel edukalt 


Artur ja Valentina Põld. 


Tarendi töötab igapäevaselt Viru vanglas noortele ja 
alaealistele spetsialiseerunud kriminaalhooldusamet- 
nikuna. Lisaks koguduses pastori abilisena tegut- 
semisele on ta tegev Aldersgate'i Eesti meeskonnas 
ja metodisti kiriku esindaja Eesti Kirikute Nõukogu 
Noortetöö Nõukogus. 


Eesti Metodisti Kiriku Teoloogilise Seminari. Triin 


Isadepäev Tallinna metodisti koguduses 


uba isadepäeva varahommikul kostis kirikusaalist laste laulu, 
J millele prooviga viimast lihvi anti. Isadepäeva perejumalateenis- 

tusele oli tulnud palju rahvast, samuti oli sel pidulikul päeval 
tavapärasest rohkem nii lapsi kui isasid. Tallinna koguduses käib ka 
igal pühapäeval jumalateenistusel üsna palju mehi, kuid isadepäev 
oli selline päev, mil kõik mehed said ka kirikus tavapärasest rohkem 
tähelepanu. Õnnitluste taustaks näidati projektoriga seinale fotosid 
meie kiriku peredest — aukohal ikka isad. 

Jumalateenistuse tegi eriliseks ka see, et keskenduti isaks olemise 
kogemustele. Paneeldiskussioonis osalesid kolme pere isad ja 
vanaisad: Art ja Leev, Andres ja Olav, Laur ja Tarmo. Kõik pidid 
vastama kahele küsimusele: Milline on kõige suurem väljakutse 
laste kasvatamisel? Milline kirjakoht on olnud abiks isaks olemisel? 
Vastused olid põhjalikud ja sisukad, kõige enam nimetati märksõ- 
na ,eeskuju”. Huvitav oli see, kui erinevad kirjakohad olid isasid 
inspireerinud ja neile toeks olnud. 

Jumalateenistuse järel olid kõik isad palutud torti sööma ning 
tavapärasest enam elevust jagus ka kohvikusse. Oleme tänulikud 
Jumalale, et ta on meie kogudusele kinkinud nii palju toredaid isasid! 


LII LILLEOJA, Tallinna kogudus 

TRIIN TARENDI, Jõhvi kogudus 


- Erakonnad eraldasid 
. katuserahasid 


* Tuleval aastal saavad erinevatelt par- 
: teidelt regionaalseid toetusi ka mitmed 
: kogudused ja kirikuhooned. Nii annab 
: Keskerakond toetust 15. kogudusele 
: — kokku 218 000 eurot, Isamaa 13. 
: kogudusele — kokku 136 000 eurot. 
: Sealhulgas saaab Isamaalt toetust ka 
:- EMK Räpina kogudus 10 000 euro 
: ulatuses. Vabaerakond toetab 3. kogu- 
» dust — kokku 50 000 euroga ja Sot- 
* siaaldemokraadid samuti 
° dust — 25 000. euro ulatuses. Kui 
° EKRE eraldas eelmisel aastal suu- 
* remaosa oma katuserahadest just kiri- 
: kutele ja kogudustele, siis sellel aas- 
: tal otsustas erakond jagada oma eral- 
» dised võrdselt kolme osasse. 100 000 
. eurot saavad nii Sihtasutus Hille Tä- 
- navsuu Vähiravifond ,Kingitud Elu”, 
. Sihtasutus TÜ Kliinikumi Lastefond kui 
: ka Eesti Naiste Varjupaikade Liit. 


3 Maiitsus õnnitleb 


3. kogu- 


KT 


2. detsember Olavi Ilumets — 65 
ol. jäanuar Artur Põld - 60 


kogudus õnnitleb 
mber Aino Kolts 90 

n Uno Kompus 85 
Vello Simm 80 
Linda Moren 95 
Heino Ploomipuu 80 
Arvi Vallau 75 


Foto erakogust 


MEILT JA MUJALT 


Eakate osadus Tallinnas Rakvere kogudus sai uue pastori 


E= advendil kutsus Tallinna kogudus oma 75+ 25. novembril tähistas Rakvere kogudus 98. 


liikmed jõuluootuse-lõunale. Rikkaliku toidulaua kat- aastapäeva. Väga armas kogudus, mida pastor 
Hans Lahion juhtinud viimased 9 aastat. Onnitlema 


mise, ruumi kaunistamise ja kingituste valmistamise g Š E A 
| sd tulid ka teiste naaberkoguduste vaimulikud. 


eest hoolitses noor õde Kristiina Tra koos tublide abiliste, Samal päeval palusime õnnistust ka pastor Taavi 
ga. Laulu ja omavalmistatud-kaunistatud piparkookidega tulid - goj/manile, kes võttis koguduse karjaseameti 
eakaid tervitama ka pühapäevakooli lapsed. Rõõmu koosolemi- üle. Hans, kes siiani on olnud pastoriks kahele 
sest ja ühisest laulmisest tundsid eriti need, kes enamtihti kiri- kogudusele, jätkab EMK Sakussaare koguduse 
kusse ei pääse. Päevakohase sõnumi ütles emeriitpastor Olav teenimist. 
Pärnamets. Kaasa anti kõigile ka niknäki-pakike. Südameid 

täitis tänulikkus ning sooviti kindlasti osaduste jätkumist. 
Eelmisel korral olime koos 30. septembril. 

ANNELI KLAUSSON, Tallinna kogudus 

J 


ROBERT TŠERENKOV 


Fotod: Urmas Sassian 


| i E p 
(n JT AN 


EMK Naiste Ühendus korraldas jõuluootusepäeva Konverents Ebenezer Estonia 
1. detsembril Tallinnas. Naisi oli kohal 40, nii eesti- 


kui venekeelsetest kogudustest. Hommikuharduse 
vaimulikku sõnumit jagas meiega Amy Tšerenkova. 


Ebenezer Operation Exodus rahvusvaheline konverents toimus 
Jeruusalemmas 11.-18. novembril. Konverentsist võttis osa dele- 
Ei puudunud ka ühiselt lauldud jõululaulud. Enne gatsioone 36 riigist. Eestist oli üritusest osa võtmas 8-liikmeline 
lõunat saime kuulda veel Meeli Tankleri huvitavat . 8TUPP: Vaata, ma toon nad põhjamaalt ja kogun nad maa 
ettekannet .Öotus haise dus“. Kuuldut aitas kini td viimastest äärtest...” Jr 31:4, 8 Allikas: Ebenezer Estonia 
arutelu gruppides. Päeva lõpus oli tore Ester Meerja ] E 
juhendamisel meisterdada jõulukaarte, et oma lähedas- 
tele jõulurõõmu saaks soovida. Õnnistatud jõuluaega 
kõikidele! EMK NÜ esinaine Pille Mägila 


Uudisterubriik 

5.-11.juuniltoimusBelfastis, Põhja-IirimaalMetodisti 
ja Ühinenud Kirikute Naiste Maailmaföderatsiooni 
Euroopa seminar. Teema ,Valitud inimesed - kutsutud 
kuulutama”. Osales Pille Mägila. http:/kwfmucw.org/ 

7.-12.juuliltoimusSokoGradis, Serbias EuroopaKrist- 
like Naiste Oikumeeniline Foorum. Kohal oli üle 100 
delegaadi 24-lt maalt. Eestist Pille Mägila ja Lii Lilleoja. 

Foto: Liis Kivend 


GLSil koolitust saamas 


GLS (Global Leadership Summit) toimus Tallinnas, 
Kultuurikatlas, 23.-24. nov. Seal sai kuulda erinevaid 
kõnelejaid, pastoreid, firmajuhte ja koolitajaid üle terve 
maailma. Kogu GLS andis väga palju mõtteainet ja ka 
reaalseid samme, kuidas muuta organisatsiooni tööd 
ja tegemisi paremaks. Saime palju kasulikke teadmisi, 
mida saab koheselt rakendada ka igapäevases elus. 

Kuna GLS on eesmärgiga — koolitada häid juhte, siis 
väga palju räägiti hea juhi omadustest ja ülesannetest 
meeskonna loomises. 


Lisaks toimus 23. novembril Noorte GLS ning sinna 
oli kogunenud noori üle terve Eesti (sh ka meie Tallinna 
metonoored). Noorteõhtu sisaldas endas ülistusaega, 
videoid ja paneeldiskussiooni noorte juhtidega. Läbi 
nende isiklike kogemuste saime teada, millised on 
suurimad raskused juhiks olemisel ning kuidas neid 
ületada. GLS andis palju inspiratsiooni, kuidas minna ja 
teha oma tööd paremini; muuta suhtlemist inimestega ja 
mõelda palju kõrgemalt, kui siiani on tehtud. Metodisti 
Tallinna noorte tiimist võtsid kogu GLS-ist osa Naatan 
Hollman ja Karl Saamuel Hollman. 

NAATAN HOLLMAN, 
KARL SAAMUEL HOLLMAN 


Eesti Kirikute Nõukogu konverents ,Eesti usk” 
detsembril toimus Tallinnas, Eesti Rahvus- 
6 raamatukogus EKNi korraldatud konverents 
e ,Eesti usk”. Konverentsile registreerus 250 
osavõtjat. Ka meie kirikust osalesid mitmed huvilised, 
eesotsas superintendent Robert Tšerenkoviga, samuti 
perekond Meeli ja Üllas Tankler, Laur Lilleoja ja allakir- 
jutanu. Konverentsi ajakava oli tihe. 
Tervituseks said sõna EKN president, peapiiskop emeeri- 
tus Andres Põder, Ilmo Au siseministeeriumist ja Eesti 
Teaduste Akadeemia president Tarmo Soomere. 

Pikema ettekandega esines prof Mihhail Lotman tee- 
mal , Euroopa kultuuripärand ja Eesti usk”. 

Edasi jätkus konverents nelja pikema paneeldiskus- 
siooniga. Esimeses paneelis said kõneaega EELK peapiis- 
kopUrmasViilma-Uskjaoikumeenia; religioonisotsioloog 
Liina Kilemit — Usk religioonisotsioloogilise ja ühiskonna- 
küsitluse alusel; siseministeeriumi usuasjade osakonna 
nõunik Ringo Ringvee — Usk eesti ühiskonnas elukond- 
likust ja õiguslikust aspektist. Diskussioonis osalesid 
ka kirikuloo professor Priit Rohtmets ja Tartu Ülikooli 
religiooniuuringute vanemteadur Atko-Sulhan Remmel. 
Modereeris Indrek Treufeldt. Peale maitsvat lõunasööki 
esines rahvale Huvikeskuse Kullo flöödiansambel Maris 

Lendi juhtimisel ja seejärel jätkusid paneeldiskussioonid. 
Teises paneelis said sõna Vikerraadio kultuurisaate juht 
Maarja Vaino ja kirjanik Indrek Hargla — Usk eesti kirjan- 
duses; helilooja Peeter Vähi ja Muusikaakadeemia kom- 
positsiooniõppejõud, professor Helena Tulve — Usk eesti 
muusikas; filoloog Marju Kõivupuu, prof Ülo Valk — Usk 
eesti folklooris. Modereeris ERR saate ,, Plekktrumm” 
saatejuht Joonas Hellerma. Kolmandas paneelis astusid 
üles Muusika- ja Teatriakadeemia professor Lembit 
Peterson ja teatriteadlane Madis Kolk — Usk eesti teatris 
ja filmis; ajaloolane Anneli Randla ja arhitekt Ra Luhse 
- Usk eesti arhitektuuris; kunstiajaloolane Anne Untera 
ja TKK professor Mati Karmin — Usk eesti kunstis. 
Modereeris õigeusu preester Sakarias Leppik. 

Kokkuvõtvas paneelis võtsid veel sõna pastor Meego 
Remmel, akadeemik Tarmo Uustalu ja katoliku kiriku 
piiskop Philippe Jourdan. 

Peale sisutihedat konverentsi oli kõigil registreerunutel 
võimalus osaleda kontserdil Tallinna Piiskoplikus 
Toomkirikus, kus esinesid ansambel Vox Clamantis, 
Püha Miikaeli Poistekoor, lauljad Tõnis Mägi ja Robert 
Jürjendal. 

Oli informatiivne, huvitav ja kordaläinud päev. 


ANDRES KAPB Tallinna kogudus 


Foto: Magnus Jürgens 


Ootamisest ja ootustest 


MEELI TANKLER 


Ladinakeelne sõna adventus tähendab 
tulemist, aga millegipärast on meie 
rõhuasetus nihkunud ootamisele. Mõnes 
mõttes põhjendatult, sest advendiaeg 
toetub Jumala tõotusele Messia tuleku 
kohta ja rõhutab Tema ootamist. Ootamist 
inimeseks saanud Jumalana, mis on aja- 
loos juba toimunud ja mida me jõulu- 
ajal tänulikult meenutame. Aga ühtlasi 
Tema taastuleku ootamist ja selleks 
valmistumist. 


ida võiks siis õigupoolest tähenda- 

da ootuses elamine? Emily Brontš 

raamatus ,Jane Eyre“ selgitab maja- 

pidajanna: ,Ehkki mister Rochesteri 

külaskäigud on õige harvad, on nad 
see-eest alati ootamatud. Ja kuna ma tähele panin, et 
see teda pahandas, kui kõik kinni oli kaetud ja tema 
saabudes korrastamine ja askeldamine algas, otsus- 
tasin, et on parem, kui hoian toad alaliselt vastuvõtu- 
valmis.“ Niisiis valib kogenud majapidajanna kõikide 
osapoolte hingerahu huvides sellise ootuses elamise 
viisi, mille puhul ollakse valmis ka ootamatusteks. 
See on toimekas ja aktiivne ootamine; samas ei ole 
peremehe ,ootamatu külaskäik“ ju kuidagi soovimatu. 
Külaskäik on ootamatu üksnes selles mõttes, et täpne 
aeg ei ole ette teada. Seetõttu haakub see kirjanduslik 
kujund väga selgesti piibelliku ootuses elamisega. 
Nagu üks vana kirikulaul ütleb: 


Me tundi ei tea, millal ilmub me Jeesus 
Kuid ootame pea üsna tõsises usus 

Sest tähti on küll, mis meid aitavad armus, 
aga tundi ei tea. 


Tuleb pea, olge valvsad ja hoolsad, 
Tuleb pea, halleluuja, halleluuja 
Tuleb pilvede peal taevainglite väega, aga tundi ei tea. 


Ostamatu Jumal 


Piibellik ootus on valmisolek, et oodatu läheb täide 
õigel, aga samas üksnes Jumalale teada oleval ajahet- 
kel. Jumala aeg erineb meie omast ja seetõttu võib meil 
kohati nappida kannatlikku meelt. Heebrea kirja autor 
ütleb Aabrahami kohta: ,Ja nõnda, olles pikameelne, 
koges ta tõotuse täitumist.“ (Hb 6:15) 

Piibel peab ootuses elamist loomulikuks ja hoiatab 
meid eriliselt passiivsuse, laiskuse, meie hoolde antud 
asjade unarusse jätmise eest. Piibellik ootus on tegus 
ootus. Mitte apaatsus, nurgas kössitamine, tegevusetus 
- meid on otsesõnu hoiatatud valvsuse kaotamise eest! 
Selles mõttes võiks öelda, et ajaloost teada ,valge laeva 
ootajad“, kes sõna otseses mõttes kogu oma maise 
elu pausi peale panid ja kuhugi kogunesid aegade 
lõppu ootama, olid asjadest väga valesti aru saanud. 
Mõelgem kasvõi tähendamissõnadele, mis on seotud 
ootusega: kümme neitsit, talentidega kauplemine... 
Keskne sõnum on, et ootuseaeg on aeg, kus kõik 
see, mis meie kätte ja meie hoolde on antud, peaks 
olema parimas aktiivses kasutuses. Meile tõotatakse 
ka jõudu ja vastupidavust ootamise ajaks: , kes ootavad 
Issandat, saavad uut rammu, need tõusevad tiibadega 
üles nagu kotkad: nad jooksevad ega tüdi, nad käivad 
ega väsi“ (Js 40:31). Issanda ootamine on aga midagi 
sellist, millesse peaksid ära mahtuma meie igaühe 
argielu pisikesed ja suured ootused. 


Omad ja võõrad ootused 


Mõnikord lähtuvad meie argised ootused valdavalt 
kaasinimeste ootustest. Ootused, mida peame enda 
omadeks, võivad meisse tegelikult olla sisendatud meie 
kodu, kogukonna, kiriku või ühiskonna poolt. 

Ootused võivad olla lootused või hoopis kartused, 
et miski elus teatud kindlal viisil läheb. Lootused 

võivad meid viia unistuste maail- 
ma, kus me oma mõtetes justkui 
juba elamegi täideläinud ootuses ja 
tegelik elu jääb tähelepanu alt välja. 
Kartused võivad omakorda tekita- 
da fatalistlikku saatusega leppimist, 
kus ebakindlus ja hirm võivad meid 
kammitseda sellisel määral, et me 
ei püüagi viltuminekut takistada, 
vaid eneselegi märkamatult seda 
oma passiivsusega soodustame. 
Psühholoogias kasutatakse niisu- 
guste olukordade kohta mõistet 
»isetäituvad ennustused“: kui 
näiteks kardame, et keegi ei taha 
meiega rääkida ega suhelda, siis 
maname näole nii tõrjuva ilme, et 
teised ei söandagi meile läheneda 
ega meid , tülitada“. 


Täitumata ootuste taak 


Mida aga teha täitumata ootuste- 
ga? Üks näide Piiblist on liob, kellele 
tema naine ütleb: , Kas sa veelgi 
oma vagadusest kinni pead? Nea 
oma Jumalat ja sure!“ Aga ta vastas 
temale: ,Sinagi räägid, nagu ruma- 
lad naised räägivad. Kas me peak- 
sime Jumalalt vastu võtma ainult 
head, aga mitte kurja?“ (Ii 2:9-10) 

Iiob kannab oma täitumata ootust 
mehiselt. On päris selge, et tasuks 
erilise vagaduse eest ootas ta ka 
erilist Jumala õnnistust. Erinevalt 
oma naisest on Iiobil hingejõudu 
Jumalasse edasi uskuda, hoolimata 
teda tabanud õnnetustest ja täitu- 
mata ootusest. Muide, Iiob jääb van- 
kumatult vagaks meheks isegi sel- 
les olukorras: on märkimisväärne, 
et ta ei nimeta oma naist rumalaks, 
vaid viitab üksnes naise mõtteviisi 
sarnasusele rumalate naistega! 

Kas meie ka hakkame rääki- 
ma ,nagu rumalad naised“, kui 
meie ootused ei täitu? Või usume, 
nagu Piibel kinnitab, et ,neile, kes 
Jumalat armastavad, laseb Jumal 

kõik tulla heaks“ (Rm 8:28)? Ka täi- 
tumata ootused. 

Mõnikord jäävad meie ootused 
aga täitumata, sest me ei ole neid 
piisavalt selgelt väljendanud. 

Kujutage ette last, kes ootab 
jõulukingiks midagi ebatavalist, nt 
kaktust, aga mitte kellelegi sellest 
ei räägi. Jõuluvanale ka ei kirjuta. 
Jõulud tulevad, ka mitmed kingi- 
tused, rohked ja kallid. Aga puudu 
on pikisilmi oodatud kaktus. Keegi 
lihtsalt ei tulnud selle peale, et laps 
võiks kaktust oodata! 

Kõige sagedamini juhtub nii meie 
ootustega teiste inimeste suhtes. 
Ootame neilt teatud reaktsioone, 
käitumisviise, teatud viisil tähelepa- 
nu osutamist — aga neil pole sellest 
aimugi. Või ootame pikisilmi kedagi 
külla, aga unustame talle seda öelda. 
Ja ootus jääb enamasti täitumata. 

Üks hiljutine eluline näide: noor- 
mees, kes kaalus oma naisest lah- 
kuminekut, pani naise omas mõttes 
»proovile“: kui naine teatud aja 
vältel käitub tema suhtes teatud 
kindlal viisil, siis nad jäävad kokku. 
Kahjuks ta ei teavitanud naist ei 
prooviajast ega oma ootustest. Kui 
aeg ümber sai ja naine polnud 
päris kõiki väljaütlemata ootusi 
suutnud täita, teatas mees, et naine 
on nii-öelda ,testis läbi kukkunud“. 
Armastus on seetõttu pöördumatult 
otsa saanud ja naine võib minna 
oma teed. 

Aga samamoodi võib paraku 
juhtuda ka meie ootustega Jumala 
suhtes. Võime ju viidata sellele, et 
erinevalt inimestest Jumal teab, 
mis meie südames on. Aga Jumalal 
on oma ootus: et meie oma tahet, 
ootust, soovi selgesti väljendaksime. 
Jeesuski küsis korduvalt: , Mida sa 
tahad, et ma sulle teeksin?“ (Mt 
20:32, Mk 10:51, Lk 18:41) 

Või nagu loeme Psalmist 40:2- 
3: »,Ma ootasin Issandat suure 
ootusega; ta kummardus mu poole 
ja kuulis mu appihüüdmist ja tõm- 
bas mind üles õuduse august ja 
paksust porist ning asetas mu jalad 
kaljule ja kinnitas mu sammud.“ Siit 
paistab kätte, et Issand on kuulnud 
appihüüdu. Laulja mitte lihtsalt ei 
oodanud, et ehk kunagi kusagilt 
tuleb abi, vaid hüüdis hädas olles 
abi järele! Kriisioludes tuleb meile 
võibolla paremini meelde Jumalat 


appi hüüda, aga rahulikumal ajal 
unustame. Ja kannatame - siis, 
mõnikord ka üsna ebamääraste 
»täitumata ootuste“ all. Mida me 
vajaksime, oleks selgus iseendas 
ja oma ootustes — mitte lihtsalt 
ebamäärane nurin. 


Märkamatult täide läinud ootused 


Aga siis on veel need ootused, 
mille täitumist ei märgatagi. Mõelge 
kasvõi juutidele Jeesuse ajal: tõo- 
tatud Messias käis nende seas ringi, 
aga nemad ei tundnud teda ära. 
Isegi Jeesuse omad jüngrid: kõn- 
nivad mööda teed Emmause poole 
ja hakkavad juhuslikule kaasteekäi- 
jale kurtma: , Aga meie lootsime, 
et tema ongi see, kes Iisraeli rahva 
lunastab...“ (Lk 24:21) 

See võib ühelt poolt olla seotud 
asjaoluga, et oleme pannud oma 
ootused liiga kitsastesse raamidesse, 
üle tähtsustanud viisi, kuidas ootus 
peaks täituma. Tuletame meel- 
de pidalitõbist Naamanit, kes läks 
prohveti juurde tervist otsima: , Aga 
Naaman sai vihaseks ja läks ära 
ning ütles: ,Vaata, ma mõtlesin, etta 
tuleb kindlasti ise välja mu juurde ja 
seisab siin ning hüüab Issanda, oma 
Jumala nime, viipab oma käega 
tema asupaiga poole ja paran- 
dab nõnda pidalitõve.““ (2Kn 5:11) 
Tahaks kangesti öelda Naamanile, 
et mis tähtsust sellel on, kas prohvet 
viipab käega või mitte, või kumma 
käega ta viipab; peaasi, et sa hirm- 
sast haigusest vabaneksid! Õnneks 
ta kaaskondlased ongi piisavalt tar- 
gad, et umbes sedamoodi öelda. 
Naaman kuuletub prohvetile, ootus 
täitub ja tervis tuleb; küll pisut teisi- 
ti, kui ta seda algselt ette kujutas. 

Või mõtleme näiteks oma ootus- 
tele laste suhtes. Võime ju öelda, 
et meie ootus on, et lapsed oleksid 
tublid ja terved ja neil hästi läheks 
— aga tegelikkuses kipume mõõtma 
ootuste täitumist väliselt mõõdeta- 
vate kategooriate järgi: klassitun- 
nistused, selgeks õpitud klaveripal- 
ad, kodune nõudepesemine, koris- 
tatud tuba või meie meelest pii- 
sav kirikus käimine. Ja kõike seda 
mõõdetamatut head, mis meie las- 
tes on, me ei pane millegipärast 
tähele (soovitan lugeda head näidet 
Rob Parsonsi raamatust , Kadunud 
poegade kojutoomine“ 1k 23-25). 


Foto: Anneli Tombak 


Veel üks valdkond on ootused 
tervise osas. Ootame tervenemist, 
aga kui see tuleb pikkamööda ja 
valuliselt, läbi protseduuride ja ope- 
ratsioonide, me justkui keeldume 
seda ootuse täitumiseks nimetamast. 

Või ootused seoses ärkamisega 
koguduses, mille pärast ikka ja jälle 
palvetame. Kui meie kujutlus selle 
suhtes, kuidas see peaks välja näge- 
ma, on väga kitsapiiriline (suured 
äratuskoosolekud, võimsad jutlus- 
tajad, rahvahulgad eestpalvel), võib 
jääda märkamatuks, et kogudus 
tegelikult kasvab. Et Jumal on kuul- 
nud meie palveid ja inimesed saa- 
vad päästetud; aga ükshaaval ja 
vaiksel viisil. 


Tänuliku meele õnnistus 


Kuidas siis täideläinud ootu- 
si paremini märgata? Täideläinud 
ootus on miski, mis on elav, mis 
kasvab, areneb ja muutub. Loob 
võibolla uusi ootusigi. Elu ongi 
elamine ühest ootusest teise, samas 
see ei pruugi tingimata stressi teki- 
tav ja koormav olla. Seda juhul, kui 
oleme avatud nägema ootusi, mida 
Jumal on lasknud täide minna. 
»Pikk ootus teeb südame haigeks, 
aga täideläinud igatsus on elupuu.“ 
(Õp 13:12) 

Psühholoog Erik - Eriksson 
rõhutab, et just vanadus on aeg, 
kus tagasivaade elule selgineb 
ja inimene kas vaatab rahulolu 
ja tänuga oma elule või kesken- 
dub nurisedes sellele, mis oleks 
võinud teisiti olla. Esimesel juhul on 
tulemuseks rahulik ja helge vana- 
duspõlv, rõõm täideläinud ootustest 
ja Jumala õnnistusest; teisel juhul 


mürgitame iseenda ja oma lähedas- 
te elu kibeduse ja kahetsusega. 
Tegelikult vajame igas eas oskust 
täideläinud ootusest rõõmu tunda 
ja selle eest tänulik olla. See pole- 
gi alati lihtne, sest kättesaadu ei 
pruugi tunduda nii hea ja ilus, kui 
kaugelt vaadates ja oodates pais- 
tis. Reaalne elu ei näi alati andvat 
piisavalt põhjust tänulikkuseks. 
Selline reaalsuse ehmatus võib 
mõnikord tabada abiellujaid (avas- 
tades, et muinasjutust tuntud lause 
»Ja nad elasid õnnelikult kuni oma 
elu lõpuni“ ei olegi sajaprotsendiline 
garantii), aga ka lapse sünni või 
unistuste töökoha saamise puhul. 
Ja mõnikord tundub ka, et me 
saime justkui vähem kui ,keegi 
teine“. Meenutame Jeesuse tähen- 
damissõna viinamäe töölistest, kes 
kõik ootasid päeva lõpul töötasu. 
Jeesus kirjeldab seda olukorda 
väga realistlikult: , Kui siis esimesed 
tulid, oletasid nad, et nemad saavad 
rohkem. “(Mt20:10) Kokkuleppimise 
hetkel tundus oodatav tasu täiesti 
õiglane. Jälgides nüüd samasugust 
tasu saamas teisi, kes palju hiljem 
tööd alustasid, hakkab kujunema 
nurin, rahulolematus, isegi pro- 
test. Raha väärtus ei olnud ometi 
päeva jooksul langenud. ,Kas sa 
ei leppinud minuga kokku ühele 
teenarile?“ (Mt 20:13) küsib isand 
nurisevalt sulaselt. Teisisõnu: kas 
on mingit põhjust äkitselt oodata 
midagi muud, kui sa pika päeva 
jooksul viinamäel tööd tehes oled 
oodanud? Siin tõuseb esile puht- 
inimlik teistega võrdlemise feno- 
men: jah, ootus oli küll algselt 
selline, aga kui ma nüüd nende 


teiste peale vaatan, tundub, et mina 
vääriksin ju rohkemat. Mul oleks 
justkui ,õigus saada rohkem“. 

Aga mõnikord me ei märka täna- 
da ka lihtsalt sellepärast, et ootuse 
täitumine ei ole olnud momentaal- 
ne, selline, mida võiksime nimetada 
imeks. Ühel päeval ehk vaatame 
tagasi ja näeme, et miski ongi muu- 
tunud, ootus on kuidagi märka- 
matult täitunud — aga asemele on 
sama märkamatult astunud juba 
uus, järgmine ootus. 

Mõni naine, kelle abikaasa ei ole 
kristlane, alustab sellisest väikesest 
ootusest: tuleks ta ometi kirikusse! 
Siis ühel hetkel ongi mees tema 
kõrval kirikupingis, aga naine 
elab juba uues ootuses: hakkaks 
ta iga pühapäev kirikus käima! 
Tuleks pöördumisele! Saaks kogu- 
duse töötegijaks! Ühtpidi on see 
loomulik areng, probleem võib olla 
aga selles, et kui meilt siis küsitakse 
meie ootuste täitumise (teisisõnu 
palvevastuste) kohta, kipume liiga 
kergesti ütlema: ,Jumal ei ole mu 
palvetele veel vastanud...“ 

Piibel suunab meid kõigi meie 
ootustega taas Jumala juurde 
tagasi, tuletades meelde: Sina 
andsid! Ja Sinu anni eest tahan 
olla tänulik. Nagu ütleb Hanna 1. 
Saamueli raamatus: ,Selle poisi 
pärast ma palusin ja Issand andis 
mulle mu palve peale, mida ma 
temalt palusin. Seepärast annan 
minagi tema Issandale: kõigiks oma 
elupäeviks olgu ta antud Issandale!“ 
(1Sm 1:27-28). 

Aluseks ettekanne Naiste 
Ühenduse Jõuluootuse päeval 
Tallinnas 1. dets 2018 


Naiste ühenduse jõuluootuspäev. 

Andeksandmisest 
jõulupühade taustal 


Franciscus Assisist on palvetanud: Issand, 
tee mind oma rahu tööriistaks, seal, kus 
on Vihkamine, lase mul külvata armas- 
tust; kus on ülekohus — andestust. 


õige otsesemalt vastab Kristuse sündimi- 
se püha sisule Luuka evangeeliumi tekst: 
»Aga ingel ütles neile: ,Ärge kartke! Sest 
vaata, ma kuulutan teile suurt rõõmu, 
mis saab osaks kogu rahvale, et teile on 
täna sündinud Taaveti linnas Päästja, kes on Issand 
Kristus.“ (Lk 2:10, 11). Mida me jõulude ajal tähistame 
ja mille üle rõõmustame, on, et Jumal on saatnud pääst- 
ja, kes meid meie pattudest vabastab. , See on Jumala 
armastuse väljendus ja aeg, kus taevas ja maa ühine- 
sid“, on öelnud A. Arder. Teoloogiliselt võiks sama öel- 
da ka teisiti — meid on päästetud pimedusest valguse 
kätte. Jõulupühade pidamine talvisel pööripäeval, siin 
maakera põhjapoolkeral, mil valgus jälle pimeduse üle 
,Võidutsema hakkab“, rõhutab sõnumit päästja sünnist 
eriti tugevalt. Tõepoolest on õnn kogeda seda jõuluaja 
kaunidust ja armsust ja süütust, võib olla muretustki. 


Tahaksin aga peatuda mõttel, mis Jeesus-lapse kui 
Jumala armastuse käegakatsutava väljendusega lahu- 
tamatult seotud on, nimelt andeksandmine. Evangelist 
Luuka kasutatud sõna päästma/päästja sünonüümiks 
on ka vabaks ja andeks andma/andja, viidates otseselt 
Päästja sündimise algpõhjusele — Aadama ja Eva üle- 
astumisest tingitud inimese lahutusele Jumalast. Ehk 
teisiti öeldes, andeksandmisele. Eesti õigekeelsussõ- 
naraamat ÕS 2018 ütleb andeksandmise kohta näiteks 
järgmist: see on pahameelt või viha tundmast lakkama, 

süüdistamast või kättemaksust loobuma; ,,kergemas“ 
variandis lihtsalt vabandama. 

Läkitatud Päästja ja pääste üle mõeldes võiks küsi- 
da lisaks, kas Jumala arm andeksandmise näol oli vaid 
Aadama ja Eva üleastumisest tingitud probleemi lahen- 
damine või oli sellelgi ettevaatavalt laiem eesmärk ja 
sügavam sisu? 


Meie Isa palve järgib üsna hästi kümne käsu üles- 
ehitust. Kõigepealt õpetab see meid otsima ja pidama 
suhet Isaga, kuna just Tema on meid pimedusest välja 
tõmmanud. Osadusele Isaga toetub aga palve kanda 
hoolt meie vajaduste eest. Peale selle palume Isa meid 
kiusatuse ja kurja eest hoida, sest Tema päralt üksi on 
riik ja vägi, ja au. Kuid üheks olulistest vajadustest ini- 
mese elus pidas Jeesus suhteid kaasinimestega, mispä- 
rast Ta õpetas ka paluma: ,Ja anna meile andeks meie 
võlad, nagu meiegi andeks anname oma võlglastele!“ 
(Mt 6:12). Kord rääkis Jeesus loo vennast, kes pattu 
teeb (Mt 18:15-19). Tõenäoliselt puudutas lugu Peetrust 
sedavõrd, et ta esitas Jeesusele täpsustava küsimuse: 
»Issand, kui mitu korda minu vend võib minu vastu 
patustada ja mul tuleb talle andeks anda? Kas aitab 
seitsmest korrast?” Jeesus andis vastuse, kuid nagu 
ikka, suunab Ta küsija edasi mõtlema: ,,Ma ei ütle sulle 
seitse korda, vaid kas või seitsekümmend seitse korda“ 
(Mt 18:15-22). Mida Jeesus sellega Peetrusele siis tege- 
likult ütles? Kas seda, et andeksandmise kordi tuleks 
hakata kirja panema ja kui arv täis saab, on andeks- 
andja vaba käsust andeks anda? Piibli keelekasutuses 
on 7 täiuslikkuse/täielikkuse arv. Antud loos tahab 
Jeesus seitset seitsmekümnega korrutades aga rõhuta- 
tult öelda, et andeksandmises peaksime pürgima täius- 
likkuse poole, nagu vastus ju peidab endas jumalikku 


tõde — ilma Jumala abita ei ole Tema 
olemust väljendav andeksandmine 
saavutatav. Nii juhatabki Jeesus 
Peetruse oma vastusega Isa armu 
juurde, et see võiks mõista ja õppi- 
da samal viisil ligimesele armuline 
olema. Kord ütles Jeesus: , Nii kaua 
aega olen mateie juures, ja sa ei ole 
mind veel ära tundnud, Filippus? 
Kes on näinud mind, see on näinud 
Isa. Kuidas sa siis ütled: Näita meile 
Isa!? Kas sa ei usu, et mina olen Isas 
ja Isa on minus?“ (Jh 14:9). 


Kuid Meie Isa palve andeksand- 
mise palve sisaldab veel ühe tõe 
ja nimelt, et Jumal ei loe andeks- 
andmise kordi. Kui andeksandmisel 
oleks limiit, siis ei oleks inimesel 
lootustki oma Looja-Isaga lepitust 
leida. ,, Nõnda ära loe sinagi! Nagu 
su Isa seda ei tee,“ õpetas Jee- 
sus. Ameerikas misjonärina teeni- 
des kohtus Wesley kindral James 
Oglethorpe'iga, kes oli tuntud oma 
uhkuse poolest. Kui ta oli kord oma 
alluvale suhteliselt tühise rikkumise 
pärast karistuse määranud, püüdis 
Wesley veenda Oglethorpe'i süüalu- 
sele andestama. Kindral aga vasta- 
nud resoluutselt: , Mitte iialgi!“, mis- 
peale öelnud Wesley: , Ma loodan 
siis, härra, ette ei tee kunagi pattu.“ 
C. S. Lewis kirjutab aga andeksand- 
mise teemal järgmist: ,Ükski Jeesu- 
se õpetustest pole olnud selgem kui 
see, ja ilma igasuguste eranditeta. 
Jeesus ei ütle, et peaksime teistele 
patte andeks andma vastavalt nen- 
de raskusastmele või kergendavate- 
le asjaoludele vaadates. Me peame 
neile kõigile andeks andma, üks- 
kõik kui kiuslikud või õelad need 
on või kui sagedasti neid uuesti 
ja uuesti tehakse. Sest kui meie ei 
anna andeks, ei andestata meile 
ühtki meie pattu“. 

Andeksandmine ei ole väära/ 
ülekohtuse teo õigeksmõistmine. 
Üleskutse andestada ei ole inime- 
sele lihtne tegu ja vahel võib mõtegi 
andeksandmisest tunduda ülekoh- 
tusena — nimelt kannataja suhtes. 
Sest inimese õiglustunne saab riiva- 
tud. Jumalik printsiip, mida õpetab 
ju ka Pühakiri, ei tähenda sugugi 
andeksandmise tõttu väära/ülekoh- 
tuse teo õigeksmõistmist, otsekui 


seda poleks tehtud või olnudki. 
»Iõeline andeksandmine ei vaata 
väärat/ülekohut läbi sõrmede, vas- 
tupidi — andeksandmine vaatab sel- 
lele otse silma ja näeb seda nõnda 
nagu see on, kuid sellele vaatamata 
on valmis armu andma“, kirjutab 
A.-L. Valtavaara. Nii on toiminud ja 
toimib ka Jumal: ,,... kes ei pea viha 
mitte igavesti, vaid osutab armu, 
kes halastab jälle meie peale, tallab 
maha meie süüteod? Sina heidad 
kõik meie patud mere sügavustes- 
se.“ (Mi 7:18, 19; vt ka IPt 2:24). 
Või Jh 5:14: “Pärastpoole leidis Jee- 
sus tema pühakojast ja ütles talle: 
Vaata, sa oled saanud terveks. Ära 
tee enam pattu, et sinuga ei juhtuks 
midagi halvemat!” Pühakiri tunnis- 
tab siis, et andeks andes kohtleb 
Jumal meid vastupidiselt sellele, 
mille oleme ära teeninud. 


Mis kasu on andeksandmisest? 
Oma jutluses ,Langenud inime- 
sest“ on Wesley öelnud: pääste ei 
ole ainult saada Jumala ees õigeks 
tunnistatud, vaid tähendab ka olla 
tervenenud kõigest, mida patt on 
inimese juures moonutanud/rikku- 
nud. Nii rõhutab ta pääste juriidi- 
lise aspekti kõrval ka teraapilist 
— andeksantu edasine käekäik on 
samuti tähtis: , Kui me oma patud 
tunnistame, on tema ustav ja õige, 
nõnda et ta annab andeks meie 
patud ja puhastab meid kogu üle- 
kohtust“ (1Jh 1:9). Andestamise 
tähtsusest inimese psüühikale rää- 
gitakse üha enam ka psühholoo- 
gide poolt. Näiteks on Valtavaara 
öelnud: , Andeksandmine on inim- 
suhete a ja 0, kuna see lähtub juma- 
likust printsiibist, olles lähtekohaks 
Jumala ja inimese suhtele.“ 

Tervenemine ei toimu üldjuhul 
üleöö, vaid on protsess, mis hõl- 
mab mitut tahku. Esiteks järgib 
see Jeesuse eeskuju, teiseks vabas- 
tab koormast, mida väär/ülekoh- 
tune tegu kannatanu õlgadele on 
pannud ja kolmandaks saab just 
andeksandjast see, kes tekkinud 
kohtumõistmise nõude ,,nõiaringi“ 
purustab. »Õndsad on halastajad, 
sest nende peale halastatakse“ (Mt 
5:7). Veel neljandakski, õpetab soov 
andeks anda usaldama Jumalat, et 


Tema teab kõik ja on erapooletult 
õiglane kõigi suhtes. Korrates Wes- 
ley sõnu, see tähendabki terveneda 
kõigest, mida patt inimese juures 
on moonutanud/rikkunud. 


Kas see on võimalik? Matteuse 
evangeeliumist leiame teksti, kus 
Jeesus ütleb järgmist: ,Aga et te 
teaksite, et Inimese Pojal on meele- 
vald patte andeks anda maa peal,” 
— siis ta ütles halvatule — ,tõuse 
püsti, võta oma kanderaam ja mine 
koju!” (Mt 9:6). Maa peal käies 
nimetas Jeesus end järjekindlalt ini- 
mese pojaks. Ta eesmärk oli rõhuta- 
da oma inimeseks olemise reaalsust 
ja kinnitada seeläbi järgijatele, et 
inimesena kuulub Ta oma rahva 
hulka, Ta on üks neist, Ta on üks 
kogu inimkonnast. Järelikult, olles 
Jeesuse Kristuse pärijad, on ka mei- 
le antud võime ja meelevald anda 
oma ligimesele andeks, teda lahti/ 
vabaks lasta, nagu kr keelne sõna 
tõlgendada annab: ,Kui me oleme 
aga lapsed, siis oleme ka pärijad, nii 
Jumala pärijad kui Kristuse kaas- 
pärijad; ning kui me koos temaga 
kannatame, siis meid ka koos tema- 
ga kirgastatakse“ (Rm 8:17). 


Meie Isa palve juurde tagasi tul- 
les: palvele andeksandmisest järg- 
nevad palved kiusatusest ja kurjast 
pääsemiseks. Kui neid palveid aga 
vaadata koos andeksandmispalve- 
ga, siis võiksime neid näha soovina, 
et Jumal hoiaks meid ennast kiusa- 
tusest kätte maksta, sest andeks- 
andmatu meel ja inimlik kättemaks 
sünnitab kurja. Aga kuri lahutab 
meid Jumala osadusest ja röövib 
meilt Päästja. 


EELK peapiiskop UÜ. Viilma kirju- 
tab: ,Jeesus Kristus sai sillaks taeva 
ja maa, igaviku ja ajaliku vahel. 
Tema armastus on avanud meile tee 
sellele sillale ning me saame sinna 
kaasa võtta ka kõiki teisi, keda me 
kristliku ligimesearmastusega puu- 
dutame.“ 

Kristuse sündimise püha laiema 
sõnumi leiame just selles. 


ANNE SALURAID, 
Tallinna kogudus 

Inimene või küülik? 


C. S. LEWIS 


Kas on võimalik hästi ja 
õigesti elada, olemata 
kristlane? Mind paluti seda 
küsimust käsitleda, kuid 
kõigepealt peaksin tegema 
ühe olulise märkuse. Näib, 
nagu oleks selle küsimu- 
se esitanud inimene, kes 
nagu arutleks endamisi: 
»Mind ei huvita see, kas 
ristiusk on tõene või mitte. 
Mulle pole oluline, kas uni- 
versum vastab tegelikult 
enam kristlaste või mate- 
rialistide arusaamale. Ma 
tahan üksnes hästi elada. 
Ma ei võta omaks uskumu- 
si, mis on tõesed, vaid üks- 
nes selliseid, mis on mulle 
kasulikud.“ 


usalt öelda on mul 


raske sellist mõt- 
teviisi heaks kiita. 
Muu hulgas - eris- 


tab inimest loomast 
soov asjade olemust 
tundma õppida ja igatsus mõista 
tegelikkust — lihtsalt teadmise ene- 
se pärast. Kui inimene on sellise 
soovi täielikult minetanud, siis on 
ta ühtlasi kaotanud osa oma inim- 
likkusest. Tegelikult ma ei usu, et 
ükski inimene sellisele kirjelduse- 
le vastaks. Pigem kohtame sageli 
mõtlematuid jutlustajaid, kes ei väsi 
seletamast, kuidas ristiusk inimest 
ja ühiskonda paremale järjele aitab 
— nagu oleks tegemist mingi paten- 
teeritud ravimiga. 
Ristiusk esitab meile faktid, mis 
väidetavalt seletavad universumi 

C. S. LEWIS. 


olemust. Need võivad vastata tõe- 
le või mitte. Meie asi on faktide 
usaldusväärsuses selgusele jõuda, 
milleks meid sunnib meie loomupä- 
rane uuriv vaim. Me vajame vastu- 
seid. Kui ristiusk on eksitus, siis ei 
taha ükski aus inimene seda omaks 
võtta, isegi siis mitte, kui see keda- 
gi aitab. Kui asi on vastupidi, siis 
tahab iga ausameelne 
inimene seda uskuda 
— ka siis, kuital sellest 
mingit kasu pole. 

Kui oleme seda 
mõistnud, siis peame 
veel midagi möönma. 
Kui ristiusk väljendab 
tõde, siis ei saa olla 
nii, et eeldused heaks 
eluks on võrdselt nii neil, kes tõde 
teavad, kui neil, kes elavad tead- 
matuses. Faktide teadmine määrab 
meie tegude olemuse. Näiteks oleta- 
me, et leiame inimese, kes on nälja- 
surma äärel. Me soovime teda pääs- 
ta, kuid kuna meil puuduvad iga- 
sugused meditsiinilised teadmised, 
siis anname talle korraliku kõhutäie 


Kohtame sageli 
mõtlematuid jutlusta- 
jaid, kes ei väsi 
seletamast, 
kuidas ristiusk 
inimest ja ühiskonda 
paremale järjele aitab 
— nagu oleks tegemist 
mingi patenteeritud 
ravimiga. 


süüa. See toob kaasa inimese sur- 
ma. Teadmatuses tegutsemisel on 
sageli sellised tagajärjed. 

Nii uskliku kui uskmatu eesmär- 
giks võib olla ligimesele head teha. 
Esimene neist usub, et inimene on 
Jumala looming, kes leiab igavese 
ja tõelise rõõmu osaduses Jumalaga 
ja et sõnakuulelik usk Kristusesse 
toob inimese Looja juurde 
tagasi. 

Teise arvates on inimene 
tekkinud mateeria juhus- 
like nähtuste tulemusena, 
et ta sai alguse ja hakkas 
arenema loomariigist, elab 
keskmiselt 70 aastat, tema 
elatustase sõltub sotsiaal- 
setest tingimustest ja polii- 
tilisest organisatsioonist. Kogu elu- 
korraldust (näiteks haridust, ter- 
vishoidu, sündimust, kohtusüsteemi 
jne) tuleb hinnata heaks või halvaks 
lähtuvalt sellest, kuivõrd see toetab 
või takistab inimeste ,,õnnelikku“ 
elu. 

Neil kahel lähenemisel on pal- 
ju ühist. Mõlema esindajad on 


nõus paljude kasulike asjadega, 
mis parandavad ligimeste elujär- 
ge, olgu nendeks näiteks paremad 
sanitaartingimused, haiglaravi või 
tervislik toitumine. Paraku hakka- 
vad nende erinevad veendumused 
varem või hiljem mõjutama nen- 
de praktilisi ettepanekuid. Mõle- 
mad hindavad kõrgelt haridust, 
kuid hariduse olemust võivad nad 
näha väga erinevalt. Kui materia- 
list lähtub eeldusest, et 
iga otsus peaks tegema 
võimalikult suure hul- 
ga inimesi õnnelikuks, 
siis kristlane võib väita: 
»Me ei saa teha alati 
seda, mis teeb paljusid 
õnnelikuks, sest see ei 
pruugi väljendada tõde.“ 

Nii tuleb ilmsiks üha suurem 
erinevus. Materialisti seisukohalt 
tuleks enam tähtsustada tsivilisat- 
siooni, rahvust ja sotsiaalseid klas- 
se, mis kestavad sajandeid, mitte 
üksikisikut, kes elab lühikest aega. 
Kristlase jaoks on asi vastupidi — 
oluline on üksikisik, kes elab iga- 
vesti, kõik rassid ja kogukonnad on 
ajalikud nähtused. 

Selgub, et kristlane ja materialist 
mõistavad tegelikkust erinevalt ja 
neil mõlemal ei saa olla üheaegselt 
õigus. See, kes eksib, käitub viisil, 
mis ei vasta tegelikule olukorrale. 
Ka kõige paremate kavatsuste juu- 
res juhib ta oma ligimesi hukatusse. 

Kui ta kavatsused on ausad, siis 
ei saa teda hukka mõista? Jumal 
(juhul kui ta eksisteerib) ei saa ju 
karistada inimest, kes eksib pari- 
mate kavatsustega. Kas see oleks 
aga aus lähenemine? Kas oleksime 
valmis riskima elama kogu elu, 
teadmatuses teistele halba tehes, 
kui vaid ise terve nahaga pääsek- 
sime? Kui vaid keegi meid ei karis- 
taks ega süüdistaks! Loodetavasti 
pole minu lugejate hulgas selliseid 
inimesi. Kui neid peaks aga siiski 
leiduma, siis tuleks asju edasi sel- 
gitada. 

Me alustasime küsimusega, kas 
on võimalik hästi elada, olemata 
kristlane? See küsimus on tegeli- 
kult suunatud igaühele meist. Ajalu- 
gu tunneb häid inimesi, kes polnud 
kristlased, näiteks Sokrates ja Kong 


Kristlane ja 
materialist 
mõistavad 
tegelikkust erinevalt 
ja neil mõlemal 
ei saa olla 
üheaegselt õigus. 


Fuzi. Nad polnud kristlusest midagi 
kuulnud. Inglise ajaloos oli üks sel- 
listest filosoof John Stuart Mill, kes 
oli aus kahtleja. Juhul kui ristiusk 
on tõene, siis elasid need mehed 
ausas eksituses või teadmatuses. 
Kui nende eesmärgid olid üllad, 
milles ma ei kahtle (muidugi ei tea 
ma kõiki nende südame saladusi), 
siis ma usun ja loodan, et Jumala 
halastus katab kinni kogu halva, 
mida nad oma teadmatu- 
ses võisid põhjustada nii 
iseendale kui oma järgi- 
jatele. Hoopis teises olu- 
korras on need, kes küsi- 
vad: , Kas ma saan õigesti 
elada, olemata kristlane?“ 
Need, kes ristiusust mida- 
gi ei tea, ei saa sellist asja küsida. 
Teisalt ei küsi nii ka need, kes on 
kristlusega kursis, on tõsiselt järele 
mõelnud ja otsustanud seda mitte 
tõe pähe võtta. 

Seega meie küsimuse saab esi- 
tada vaid selline inimene, kes on 
ristiusuga kursis ja arvestab või- 
malusega, et tegemist võib olla tõe- 
ga. Tegelikult peaks tema küsimus 
kõlama järgmiselt: ,Kas ma peak- 
sin seda tõsiselt võtma? Ehk: saan 
olla lihtsalt hea inimene, kelle head 
kavatsused kaitsevad mind süüdi- 
mõistmise eest? Ma kardan koputa- 
da sellele hirmuäratavale uksele, et 
teada saada, kas keegi on tegelikult 
selle taga?“ 

Sellisele küsimusele peaks õie- 
ti vastama järgmiselt: 
»Iegelikult küsite seda, 
kas saaksite elada hea ini- 
mesena, proovimata välja 
uurida, mida see ,hea“ 
tegelikult tähendab.“ 

Asi ei piirdu sellega. 
Meie ülesanne pole väl- 
ja selgitada, kas Jumal 
karistab sellise küsija ar- 
gust ja laiskust. Selline 
inimene karistab ju iseennast. Ta 
põikleb kõrvale ega taha tegelikult 
vastust kuulda, sest vastus võib olla 
ebameeldiv ja tuua kaasa tõelisi 
kannatusi. Siin on tegemist sellise 
inimesega, kes ,unustab“ teadlikult 
teadetetahvlile vaadata, kuna seal 
võib olla tema nimi mingi ebameel- 
diva ülesande täitmise tarvis. Või 


Kas pole mitte 
iga väärika inimese 
kohus uurida välja, 
millega on tegemist, 
et siis pühendada kogu 
oma energia selle 
imelise saladuse 
teenimisele 
või siis hoopis 
paljastada ja hävitada 
see pettus? 


näiteks ei julge mõni kontrollida 
oma pangaarvet, et mitte tegelikku- 
sega silmitsi seista, või ei julge ta 
kahtlaste valudega arsti poole pöör- 
duda, sest kardab ohtlikku diag- 
noosi. 

Igatahes pole selline uskmatuse 
valinud küsija aus eksija. Tegemist 
on pigem ebaausa eksitusega, mis 
levib nii tema mõtete kui tegude 
kaudu. See võib väljenduda tee- 
made vältimises, silmakirjalikus 
muretsemises või vaimses passiiv- 
suses. Selline inimene oleks nagu 
kaotanud oma intellektuaalse süü- 
tuse. Eksliku, kuid ausa vastuseisu 
Kristusele võib saada andeks: ,Iga- 
üks, kes ütleb midagi Inimese Poja 
kohta, võib saada andeks, aga kes 
teotab Püha Vaimu, sellele ei anta 
andeks.“ (Lk 12:10) 

Andestamatu on Jumala Poja 
ignoreerimine ja mittemõistmise 
teesklemine. See sarnaneks mõne 
inimese vältimisega, ebameeldivate 
inimeste telefonikõnedele mittevas- 
tamisega või tundmatu käekirjaga 
adresseeritud kirjaümbriku mitte- 
avamisega — kuna sõnum võib tulla 
just Temalt. Me ei pruugi olla kind- 
lad, kas peaksime olema kristla- 
sed, kuid igal juhul peaksime olema 
inimesed — mitte jaanalinnud, kes 
peidavad pea liiva alla. 

Aumõiste on meie ajal alla käi- 
nud. Sestap võime kuulda küsimust: 
»Mis kasu ma sellest saan? Kas see 
teeb mind õnnelikuks? Kas peaksin 
kindlasti kristlaseks 
hakkama?“ Minu vas- 
tus on muidugi jaatav, 
kuid ma pole kindel, 
et sellele küsimusele 
vastamine praegu üld- 
se oluline on. Oletame, 
et seisame ukse ees, 
mille taga ootab meid 
väidetavalt universumi 
suurim Saladus. See 
fakt kas vastab tõele või mitte. Kui 
ei, siis on tegemist suurejoonelise 
pettusega, mida püütakse tõe pähe 
müüa. Kas pole mitte iga vääri- 
ka inimese kohus (ma räägin ini- 
mestest, mitte küülikutest) uurida 
välja, millega on tegemist, et siis 
pühendada kogu oma energia selle 
imelise saladuse teenimisele või siis 

hoopis paljastada ja hävitada see 
pettus? Kas sellise väljakutse ees on 
võimalik silmad kinni pigistada, et 
nautida isikliku , moraalse arengu“ 
õndsust? 

Tõepoolest, ristiusk annab palju 
enam kui me oskame ette kujuta- 
da. Esimeseks heateoks on see, et 
inimesele tehakse selgeks (mis on 
valuline), et see, mida ta oli mõist- 


nud headuse ja korralikkuse all, 
pole sugugi nii kiiduväärne, nagu 
ta oli varem arvanud. Tegelikult 
saab selgeks, et inimene ei saa olla 
»hea“ (vähemalt mitte 24/7) iseenda 
moraalse pingutuse abil. Isegi kui 
see õnnestuks, ei saavuta inimene 
sel viisil oma elu tegelikku eesmär- 
ki. Selleks pole pelgalt moraalne 
täiuslikkus — me oleme loodud hoo- 
pis muul eesmärgil. Kong Fuzi ja J. 
S. Mill lihtsalt ei mõistnud elu tege- 
likku tähendust (tõsi küll, Sokrates 
oli sellele väga lähedal). Need, kes 
tahavad teada, kas ilma Kristuseta 
saab korralikult elada, pole lihtsalt 
mõistnud elu olemust. Kui see nii 
oleks, siis nad saaksid aru, et ,,kor- 
ralik elu“ on pelgalt elutu masina- 
värk, võrreldes sellega, milleks me 
oleme tõeliselt loodud. Moraal on 
hädavajalik, kuid jumalik Elu, mis 
on iseennast meie eest ohverdanud 
ja meidki jumalikuks ülendanud, 
haarab moraali endasse. Me peame 
ümber sündima. Meis pesitsev küü- 
lik peab kaduma koos oma muret- 


semise, kaalutlemise ja eetikaga, 
aga ka koos arguse ja mugavuse- 
ga. Meilt kistakse maha karvu, mis 
paneb meid valu pärast kisendama, 
kuid mis toob esile midagi sellist, 
mida me ei osanud ettegi kujutada. 
Nähtavale ilmub tõeline Inimene 
— Jumala laps, kes elab igavesti, on 
tugev, kaunis ja täidetud rõõmuga. 

»Aga kui tuleb täielik, siis kõrval- 
datakse poolik.“ (1Kr 13:10) 

Need, kes arvavad, et on Või- 
malik hästi elada ilma Kristuseta, 
teevad kahekordse vea. Esiteks, see 
pole lihtsalt võimalik. Teiseks, sea- 
des eesmärgiks ,hea elu“, kaotab 
inimene oma eksistentsi tegeliku 
mõtte. Moraal on kõrge mägi, mille 
otsa me ei suuda omal jõul ronida. 
Kui see peakski õnnestuma, ootab 
meid tipul ees hukkumine pakase 
ja õhupuuduse tõttu. Meid päästaks 
üksnes tiivad, mis meid õnnelikult 
koju tagasi aitaks. Aeg on köied 
ja kirkad maha jätta ning alustada 
lendu. 

Tõlkinud TARMO LILLEOJA 

Ela koos kirikuga läbi aasta, 
(OMASTEST TALT Te TELGTe EL 


Kalendri kasutajale 


Ajaarvamisi ja kalendreid on mitmesuguseid. Jumala 
armust oleme astunud uude kirikuaastasse. Üheskoos 
meenutame Jeesuse tulekut siia maailma ja ootame Teda 
tagasi; pühitseme Tema sündimist inimeseks, kuulame 
Tema õpetusi ja saame osa Tema kannatustest, surmast 
ja ülestõusmisest. Kirikuaasta lõpul, Kuningas Kristuse 


pühal, austame Teda, kes saab aegade lõpul kõigeks 


kõiges. 


Sellel teekonnal aitab meid meie kiriku kalender, 


kesti Metodisti Kiriku 


KALENDER 
2019 


kus piiblilugemise kaudu tuuakse meieni need lunas- 


tussündmused. Kirikupühad ei 
koguduseliikmete vaba aja sisustamiseks, vaid selleks, et aasta jooksul 


ja ühistel jumalateenistustel 


osa saada kõigest sellest, 


ole välja mõeldud vaimulike töö- või 


mida Jumal 


Jeesuses Kristuses meie heaks on teinud. Kalendris toodud piiblilugemised 
aitavad meil siseneda konkreetsetesse sündmustesse ja neist osa saada Püha 


Vaimu kaudu. 


Pühapäevade ja kirikupühade lugemised on võetud oiku-meenilisest 
lektsionaariumist Revised Common Lectionary ja neid tervikuna kasutades 
võime teada, et meiega koos loevad neid sajad miljonid kristlased üle kogu 


maailma. 


Kalendris on eestpalveteemad igaks nädalaks, pühapäevade ja pühade 
liturgilised värvid, lõpuosas meie kiriku tööharude ja koguduste kontaktandmed 
ning info. Kalendrist leiad ka aasta tähtsad sündmused meie kiriku elus, samuti 
kiriku- ja riiklikud pühad ja veel palju muudki. 

Eesti Metodisti Kirik ja Tallinna 
Kogudus mälestavad: 10 dets. 
möödus 40 aastat EMK Tallinna 
Koguduse pastori ja EMK kaua- 
aegse superintendendi Hugo 
Oengo surmast. 

Hugo Arnold Oengo oli Eesti 
ehitusinsener, tehnikateadlane ja 
vaimulik. Hugo Oengo sündis 
12. detsembril 1907 Haapsalus 
kaugsõidukapteni perekonnas ja 
suri 10. detsembril 1978 Tallinnas. 

https://goo.gl/images/knaJ]CC 


Etioopias kooliaasta alguses 


Sõitsin Etioopiasse, et tellida lastele igapäevaseks koo- 
liskäimiseks kohustuslikud koolivormid ja jagada laiali 
vabaaja riiete ning jalanõude annetused. Kooliskäimist 
võib takistada ka pelgalt kirjutusvahendi, vihiku või 
jalanõude puudumine. 


õudsin sellel - sügisel 

Addis Abbebasse — just 

Etioopia uusaastaööl. Meie 

kalendris 11. september 

2018 ja neil Etioopia 
kalendri järgi siis 2011. aasta. Sain 
seekord olla Etioopias vaid nädala 
jagu päevi, seega oli tegevustel peal 
Aafrikale mitteomane kiirustamise 
ja tempo surve. Samal ööl alustasin 
bussireisi Sodosse. 

Mitmel päeval käisin ka eriti 
vaestes majapidamistes ja korralda- 
sin perekonna riietuse ja laste koo- 
litarvikute hankimise. Kohale jõudes 
selgus, et senine koolilõuna pakkuja 
ei pea lepingust kinni ja see on 
meie toetatavatele lastele kahjulik. 
Nädala jooksul viisin lapsed oma 
kulul koolilõunale ja sain koha 
pidajaga, muslim Aliga, sõlmida 
eellepingu laste toitlustamise jätka- 
miseks. Seal viibitud nädala jooksul 
sai korraldatud koolilõunate pak- 
kumine kõige vaesematele — laste 


enda poolt tuli esile vajadus ja 
leidsime ka uue võimaluse kooli- 
lõunate toimumiseks. Uus koht on 
põhikooli naabruses ja sobib lastele 
kõigiti. 

Põhikoolis oli just alanud õppe- 
töö minu saabumise nädalal. Kont- 
rollisin nimekirja järgi üle laste 
kooliskäimise ja sain kõigiga 
koolis kontakti. Vajadusel hankisin 
uued kerged kummijalanõud neile 
noormeestele, kellel olid katkised 
kingad. Neid asju hangin kohalikult 
turult. Turulkäigud on suur elamus 
ja väga intensiivne kogemus. Ostu- 
tehingut on hea sooritada kohaliku 
sõbra poolt, sest faranjile ehk võõra- 
maalasele on hind kohe kõrgem 
või suisa mitmekordne. Eestist 
olid mul kaasas vabaaja riietuse 
annetused. Esimest korda kogesin 
reisides pagasitõrget, kuid kui asjad 
mõnepäevase hilinemisega minuni 
jõudsid, oli see ikkagi juhitud 
aeg ja kõik plaanid said tänu 


Jumalale ellu viidud. Asjad said 
jagatud laste vahel vajaduspõhiselt. 
Gümnaasiumi osas ei olnud õppetöö 
sellel semestril veel alanud. Kooli 
juhtkonnal Sodos puudusid veel 
septembri keskpaigas õpilaste 
põhikooli lõpueksamite tulemused, 
neid oodati juba kolm kuud 
haridusametist Hawassast. Mõne 
nädala pärast saabusid tulemused 
ja lapsed alustasid õpinguid güm- 
naasiumis. Nende õpilaste kooli- 
vormi tellimise ja vahendite vaja- 
duse korraldamiseks sain appi 
kohaliku neiu ja tubli tõlgi Lubaba. 
Tema aitas mind ka söögikoha 
lepingute ja muude ametkondlike 
asjatoimetuste juures tõlkimisel. 
Kasutasin seekord palju kohalike 
kirikunoorte abi asjaajamistel ja 
ka praktilistel toimetustel, sest see 
kiirendas asjade tegemist kordades. 

Majapidamisi külastades ilmnes 
seal vajadus söepliidi järgi ja 
samuti olmeseebi jaoks. Needki 
asjad sain kohalikult turult han- 
kida ja koos tubli saatja ning 
tõlgi Lubabaga perekondadele üle 
anda. Õnnistussõnade voolamine 
ei tahtnud ühe lesestunud pere- 
ema suul peatuda. Ta peab üksik- 

Fotod: Anneli Tombaku kogu 


emana ja madalapalgalisena saama 
hakkama kolme tütrega. MTÜ Damota 
aitab nende pere kolmel tütrel käia 
haridusteed — kaks vanemat tütart 
algkoolis ja noorim seni lasteaias. Nüüd 
korraldasingi lasteaialapse ümbertõst- 
mise samuti algkooli ja korraldasin 
tema õppemaksud. Humoorika seigana 
olengi nüüd mina oma foto ja allkir- 
jaga selle lapse vanema/eestkostjana 
kooli dokumentatsioonis. Selline toimi- 
misviis kiirendas või võimaldas üldse nii 
kiire ümberkorralduse. Asjaajamine oli 
pingeline ja olen siiani tänulik, et see ka 
korda sai ja laps saab ka nüüd koolilõunat 
ja head õpitingimused. 

»Roheliste plastmasstoolidega kohvik“, 
mille käivitamisele andsid hoogu 8 
vabatahtlikku ja Eesti Välisministeerium, 
jätkab hoogsalt tegevust. Rõõmustada 
on põhjust, sest kaks töötut naist on 
saanud omale püsiva töökoha. Selle 
valdkonna jaoks näeme seal kohapeal 
suurt potentsiaali ja Soovime selle 
toetamist ning nõustamist jätkata Jumala 
abiga ka tulevikus. Damota MTÜ on 
kristlik organisatsioon Eestis, mis aitab 
Etioopia lastel saada ligipääsu haridusele. 
Meie tegemistega üldiselt saab tutvuda 
internetis kodulehel etioopia.ee. 

Sellel korral oli mineku üheks ajendiks 
ka sealt leitud kauge, aga kalli sõbratari, 
noore arsti Hildana Dawiti pulmakutse. 
Seega läks kogu see sealviibitud nädal 
ka poole päeva kaupa traditsioonilise ja 
religioosse pulmafestivali tähe all. Kutsega 
koos olin saanud ka austava ettepaneku 
olla Hildana üks kuuest pruutneitsist. 
Pulm oli elamus ja imeline usukinnitus 
samaaegselt. Etioopia tavand pulma jaoks 
koosneb pea neljateistkümnest kombest 
ning sündmusest. Sain enamikust nende 
ilust ja tähendusrikkusest ka osa võtta. 


ANNELI TOMBAK, 
Tallinna kogudus 

TUNNISTUS 


Jumala ime, mis 
sündis Viljandis 
1963. aastal 


Õudne pimedus valitses mu hinges ja surm ootas haigla 
müüride vahel. Mu ümber olid sünged varjud ja ees 
paistis igavene hukatus. 


kord tuli mu tuimunud südames. Tahan põleda ja leegitseda 
Sulle täieliku ohvrina. Süüta mind ja anna mulle elu!“ Nutsin 
ja ootasin, et tuli süttiks... Äkki tundsin, kuidas surma vari taandus — 
kadus tuhk ja tõusis leek. Õnnistegija kinkis mulle elu ja tervise ning 
süütas uuesti tule mu südame altaril. Seda elasin läbi Viljandi kirikus. 

Olin viibinud Viljandi Linna Kroonikute Haiglas juba 20 aastat. 
Mul oli seedeelundite halvatus. Kannatasin pideva näljatunde all kõik 
need aastad. Mida suu kaudu sisse võtsin, see tuli ka suu kaudu tagasi. 
Kuna organism ei saanud toitu, olin alatasa näljane, söögiisu oli 
painav. Oleksin võinud tundide viisi süüa ja lõpmatu janutunde tõttu 
juua. Näiteks kümneliitrise ämbri olin tunni jooksul tühjaks joonud, 
aga niisama, nagu seda jõin, tuli see ka välja. Kas võite kujutleda, 
milline piinav elu see oli. Süda ja veri vajasid toitu, seedeelundid aga 
ei reageerinud peaaegu millelegi. Ei suuda kirjeldada, mida tähendab 
seedeelundite halvatus. Arstid ja professorid olid nõutud, neil polnud 
minu suhtes enam lootust. Nad ütlesid: ,Teid, armas inimene, pole 
me võimelised aitama. Me pole varem kohanud selliseid patsiente.“ 

Mu voodi oli palatis akna all. Välja vaadates mõtlesin: , Kui minu 
viimane jõud on otsas ja inimlik abi pole enam võimalik, pean 
minema... Aga kuhu lähen igavikus? Hukka minek oli hirmutav, sinna 
küll ei taha.“ 

Palju ma Jumalast ei teadnud, ainult niipalju, kui olin leeris 
õppinud, emalt ja veidi koolis õpetajailt kuulnud, aga seda oli mulle 
antud tunnil vähe. 

Järsku nägin, et suurest haigla aknast laskus sisse must ingel ja 
ütles: , Ma taban su siin.“ Aga kohe nägin ka kolme valget inglit minu 
juures seisvat, üks jalutsis, teine peatsis, kolmas keskel. Nii kohe 
kadus musta ingli mõju. Seejärel näidati mind ennast. Kaalusin ainult 
38 kg. Mind eraldati pikuti pooleks ja öeldi, et pool on Jumala ja pool 
saatana päralt, aga kõik peab saama Jumala meelevalla alla! Olin 
ehmunud ennast nähes. Aukartus asus hinge. 

Jõuetuna haigevoodis lamades kerkis südamesse igatsus minna 
kirikusse armulauale — siis alles julgeksin surra. Arstid ei keelanud. 
Nad olid niikuinii võimetud mind aitama. 

Olin varemgi käinud Viljandi suures luteri kirikus, kus teenis 
õpetaja Tomingas. 

Ühel ilusal suvisel pühapäevahommikul astusin oma viimast 
jõudu kokku võttes haigla trepist alla. Teel toetusin majaseintele 
ja telefonipostidele, et mitte kukkuda ega kokku variseda. Lõpuks 
jõudsin kohale. Astusin käärkambri uksest sisse, et end armulauale 
kirjutada, aga mul puudus raha. Õpetaja teadis, et tulin haiglast 


[ angesin põrmu Kristuse ees: ,Oh armas Õnnistegija, süüta veel 


ja ta tuli mulle, õnnetule, lahkesti 
vastu. Astusin kirikusse. Ehmudes 
nägin teisi inimesi korralikult riie- 
tatuina, aga — milline olin mina! 
Nagu surnuhauast tõusnud, pikas 
haigla kitlis... Igatsus hinges oli aga 
tungivalt ülisuur — et veel viimast 
korda saada osa Issanda ihust ja 
verest, lootes armule, et mitte huk- 
kuda. Ma ei vaadanud enda ümber. 

Kui õpetaja lõpetas pihitalituse, 
astus armulaua-rahvas altari ette, 
minagi läksin. Niipea kui olin 
saanud osa leivast ja karikast 
- Issanda verest — voolas jumalik 
vägi mu sisse. Lõpmata suur rõõm 
tulvas minusse ja täitis kogu mu 
olemuse. See aina voolas ja voolas. 
Ma ei osanud imestusest midagi 
teha. Kontrollisin oma jõudu, liigu- 
tades käsi. Tundsin, et mul oli tõesti 
jõudu, üleloomulikku, jumalikku 
jõudu. Ääretust rõõmust ja vabane- 
mistundest haaratuna oleksin taht- 
nud kirikutäie rahvast sülle võtta. 

Hõisates lahkusin kirikust. Suu- 
re rõõmu ja elevusega läksin klii- 
nikusse tagasi. Polnud enam vaja 
kusagilt tuge otsida. Haiglasse jõu- 
des oli mu rõõmuhüüd nii suur, et 
see kõlas ühest maja otsast teise. 
Jeesus oli mind terveks teinud! 
Halleluuja! 

Õhtul söögilauas võisin süüa! 
Polnud mingit oksendamist. Nii oli 
see ka järgmisel päeval. Tohtisin 
süüa kõike, tervis oli normaalne. 
Arstid olid imestunud, personal ja 
kaashaiged hämmastunud: ta sööb 


tõrgeteta! Ümberolijad ei osanud 
seda seletada muudmoodi, kui 
võtta seda kui imet. Ka uskmatud 
pidid selle tõeks tunnistama. Olin 
olnud haige ju 20 aastat, see tundus 
uskumatuna, et olen äkki terve. Nii 
teeb meie kõikvõimas Jumal. Minu 
halvatusest pole ühtki märki järel. 
Olen sellest päevast ja tunnist peale 
üliõnnelik. 

Siis ütles Jumal mulle: , Ma olen 
sind terveks teinud, et sa palvetaksid 
inimeste ja kirikute eest.“ Mulle 
näidati suurt hulka inimesi ja öeldi: 
»See on suurema väärtusega töö 
kui kõik varandused, majad või 
töökohad. Sa ei pea end koormama 
mingite ajalike asjadega.“ 

Olen kogenud imelisi õnnistusi, 
tänu Issandale! Mu suurim palve on, 
et Jumal ärataks üles eesti kiriku 
sellises nelipühi väes, et ühest 
uksest tulevad haiged sisse ja teisest 
lähevad tervena välja. 


Tõesti, suur on see arm, kui 
mõtlen sellele imelisele sündmusele, 
mille läbi elasin. 

Tänapäeval on palju uskmatuid, 
neid, kes küsivad, kas see võib 
vastata tõele. Võib-olla küsid sinagi 
nii. Kuid kui sa veel pole kogenud 
Jumalat, pane tähele Tema hüüdu! 
Lase täituda oma hinge salajasel 
igatsusel. 

Igal päeval võin tänada Jumalat. 
Tänan, et Ta on andestanud 
mulle ka selle, et olin sammunud 
kaugele õigelt teelt. Olen leidnud 
armastuse Jeesuse juures, selle elu 
allika juures, kust meile tuleb rahu 
hinge. Tahaksin alati tunda Tema 
ligiolu, Ta juuresolekut mu hinge 
pühapaigas. Tahan, et alati põleks 
tuli mu südame altaril ega kustuks 


iialgi. Temaga, oma Issandaga, 
tahan alati käia. 

MEERI AAVIKu tunnistuse 

vahendanud AINO HENNO 


"Ära karda," ütles ingel, 
ütles seda Maarjale. 
"Oled armu leidnud sina, 
õnnistuseks teistele." 
"Ära karda," ütleb täna 
Jõulusõnum sinule. 
Elujulgust, rahu tooma 
tuli Jõululapsuke. 


Ärge kartke, kuigi pime - 
ikka sünnib Jõuluime, 
igal aastal uuesti. 

Jätab oma sooja sära, 
mis ei kustu hingest ära, 
valgustab me eluteed. 


MAIRE SIMM 
Tallinna kogudus 

Noorte süg 


Sel korral jagavad oma laagri- 
muljeid Tartu Püha Luuka kogu- 
duse noored. 


Maria: Metodisti noortelaagrid on 
sündmused, mida ma alati ootan. 
Need on erilised kolm päeva, mille 
ajal ma saan olla sügavalt palves, 
ülistada Jumalat ja õppida ning 
arutleda Tema maailma üle. 

Selle aasta sügislaagri teema 
oli , Armu läbi”. Ma sain kinnitust 
selle kohta, et Jumal andestab 
mulle mu patud, kui ma teda siiralt 
palun. Sain palju julgustust ja uut 
jõudu. Alati on hea veeta aega 
koos teiste kristlastega ja nendega 
lähedasemaks saada. Laager on 
selle jaoks suurepärane koht. Ma 
olen väga tänulik Jumalale, et mul 
on võimalik sellistes laagrites käia! 


Karl Markus: ,Minu meelest oli 
see laager suhteliselt erinev teistest. 
Mitte et midagi halba oleks olnud, 
vaid just tore oli. Kõigepealt see, 
et sai suvel kohtutud sõpradega 
uuesti kokku ja koos nendega 
Jumalat kiita ja ülistada. Teiseks 

a 


see, et nii paljud rääkisid Jumalast 
ja Jeesusest kui nende õpetajast, 
eeskujust, heast tegelasest. Mul oli 
jälle julgust uskuda ja olla kindel 
oma usus, kuna mind ümbritseval 
ühiskonnal koolis pole usu suhtes 
just kõige austavam hoiak. Mind 
puudutas rohkem paastu töötuba, 
kuna see andis mulle palju uusi 
teadmisi paastu kohta või siis 
tuletas meelde, mis on paast ja 
milleks seda vaja on. Teiseks 
puudutas mind rohkem teise päeva 
õhtune Jumala ülistamise teenistus, 
sest see andis mulle kindlust, rahu 
ja head meelt ning ma tundsin et 
Jumal on lähedal ja sain kogeda 
sügavalt erilist tunnet. Need olid 
minu muljed laagrist ja ma ootan 
väga uut laagrit. 


Saskia: Sel aasta sügislaagrisse 
minnes oli mul hoopis teine tunne, 
kui eelmisel aastal. Ootasin seda 
laagrit väga, kuna mul on alati 
teiste kristlaste seas olles hea 
ja kodune tunne, kuna nad kõik 
on mu Õed ja vennad Kristuses. 
Olin seda laagrit juba metodisti 


islaagrist 


suvelaagri lõpust saati oodanud, 
kuna suvelaager oli üks kõige 
paremaid laagrikogemusi, mis mul 
kunagi on olnud — nii inimeste kui 
ka Jumala puudutuse pärast. 

Selle aasta sügislaagri teema 
oli ,, Armu läbi“. Kõige rohkem pa- 
nid mind mõtlema teemad, mida 
korraldus-meeskonna liikmed meie- 
ga arutasid ning need aitasid mul 
Jumalale lähemale ja ka mõnedest 
oma hirmudest üle saada. Eriti 
mõtlemapanev oli palveteekond, 
mis toimus viimasel õhtul. Selles 
oli mitu punkti, kust me pidime 
läbi minema. Kõige enam puudutas 
mind peatuspunkt ühes väikses ja 
hämaras toas, kus põlesid küün- 
lad ja kus me saime rahulikult 
palvetada. See oli väga puudutav 
ja meeldejääv kogemus. Olen väga 
tänulik, et sain jälle sellest laagrist 
osa võtta ja ootan juba väga järgmist 
metolaagrit! Tahan saada Jumalale 
veel lähemale ja veel lähedasemaks 
oma kristlastest sõpradega. 


Ingrid: Kristlased on nagu üks 
suur pere, kellega on alati hea ja 


Fotod: Naatan Hollman 


ve A A A, 


Maastikumängu väljakutse. 


tore koos olla. Selles laagris sain 
kindlasti rohkem teada piiblist ja 
seal räägitud teemadest. Huvitav 
oli ka palveteekond: seal panime 
pimedas toas helendavatest pul- 
kadest kokku risti. Järgmises 
toas olid laudadel kirjas inimeste 
erinevad halvad omadused ja 
nendele omadustele, millest sa 
tahad lahti saada, pidi värviga 
jätma oma sõrmejälje. Järgmise 
toa keskel oli valgustuseks üks 
küünal, mille ümber istudes võis 
teha eestpalveid. Saali oli üles 
pandud rist. Seal võis igaüks võtta 
plaastri ning kirjutada sellele 
oma mured ja asjad, mis on kõige 
rohkem haiget teinud, ja kleepida 
see plaaster risti külge. 

Väga lahke seltskond ja Jumala 
ülistamine puudutasid mind kõige 
rohkem. 

Selle aasta sügislaagri teemaks 
oli ,, Armu läbi“. Jumala armu läbi 
saame olla tugevad usus, sest alati 
on meiega Jumal, kes aitab, keda 
saab usaldada kõige rohkem ja 
kes alati kuulab ära me palved. 


Noorte laagrimuljeid Tartu 


koguduse lehest , Püha Luuka 
Sõnumid“ saatis GRETE LEPA 


Toimkond ja abilised 


Pühapäevakool Võrus 


hooajal kaks korda kuus - pühapäeviti, jumalateenistuse ajal 

kahes rühmas. Lapsi on sel aastal kokku umbes viisteist. 
Eelkooliealistega tegeleb õpetaja Thea ja kooliealistega õpetaja Ove, 
lisaks on õpetaja Merle, kes juhendab mõlema rühma meisterdamist. 
I advendil alustasime kord kuus juunioride rühmaga, mis on rohkem 
»noorteka“ moodi — seal on temaatiline õpetus, videoid, palju mänge ja 
kindlasti midagi näksimist. Selleks on appi tulnud ka mõned noored. 
Elupuu koguduse lapsed ja noored soovivad Koduteeli lugejatele 
õnnistatud jõulupühi! 


i Vs Elupuu koguduse pühapäevakool tegutseb ka sellel 


THEA KANT, Võru Elupuu kogudus 


EMK Tallinna koguduse laste tegemisi 


allinna koguduses on sügiskuudel toimunud nii mõndagi vah- 

| vat, alates septembrikuu keskpaigast, kui algasid pühapäeva- 

koolitunnid. Igapühapäevased pühapäevakoolitunnid on olnud 

eriilmelised, õpetlikud. Toon välja mõned tegemised. Oleme tähistanud 

koos tähtpäevi, nagu lõikustänupüha ja isadepäev. Lõikustänupüha 

temaatika sai põhjalikumalt tutvustatud vanemate laste tundides. Rõhk 
oli tänulikkusel ja tänumeelel. 

Isadepäeva teenistusel olid lapsed mitmel viisil kaasa aitamas. Lapsed 
kinkisid komme isadele, vanaisadele, esinesid lauludega ja valmistasid 
suupisteid ühisele toidulauale. 

Oleme pühapäevakooliperega rõõmsalt jätkamas Jumala Sõna tundma 
õppimist ja usus kasvamist. Pühapäevakooliga on selline tore lugu, et 
siia ootame lapsi alati. Kui tead kedagi, kes sooviks tulla pühapäevakooli, 
siis ütle talle lahkesti see kutse edasi. Hindeid meil ei panda, aga uusi 
teadmisi saab rohkesti. 

SIRJELI TOMBAK, Tallinna koguduse lastetöö juht 


KODUTEEL 4/2018 23 


Fotod: Joel Aulis 


Foto: Egle Hollman 


Isevalmistatud 
jõuluehted 


Vajad selleks: kiiresti kuivavat 
savi, tainarulli, pitsi või 
kudumeid, väikest naasklit 
või varrast, lisaks klaasi või 
piparkoogivormi. Värvimiseks 
guaššvärve ja pintsel. 


Võta väike tükk savi ja rulli see 
tainasarnaselt õhukeseks. 


Aseta pitsitükike savile ning rulli 


see õrnalt savi sisse. 


Allikas: krokotak.com 


Eemalda pitsitükk ettevaatlikult 
savist ning lõika klaasi abil 
kujund välja. Kujundi ülaserva 
torka naaskliga väike auk 
riputamise jaoks. 


Lase kujukesel pool tundi õhu 
käes kuivada. 


Värvi kujund. Peale värvimist 
loputa osa värvi jooksva vee 
all ära, nii jääb värv ainult 
sügavamatesse kohtadesse. 
Kuivata paberiga. 


2; 


Lase kujundil veel kuivada, lisa 
pael ning kaunis ja originaalne 
jõuluehe ongi valmis. 


KOHLEEEL 


Telli ajakiri Koduteel! 


EMK häälekandja, ajakiri KODUTEEL 
aastatellimus (4 numbrit) maksab 2019. aastaks 
15 eurot ja üksiknumber 5 eurot. 


Tellimuse saab vormistada: 

H jähimas postkontoris; 

B kirjakandja vahendusel; 

M OMNIVA veebilehel omniva.ee, ajakirjandus -> 
telli ajakirjandust -> väljaande otsingusse - kirjuta 
"Koduteel". 


Tellimisindeks 78228 


IAANUAR = VEEBRUAR 2017 


PÄEVASÕNA 


KRISTLIK SÕNUM IGAKS PÄEVAKS 


PÄEVASÕNA / 
AASTA- 
TELLIMUS 

(6 NUMBRIT) 
MAKSAB 2019. 
AASTAKS 

10 EUROT. 


Tellimuse saab vormistada kas lähimas 
postkontoris, 

kirjakandja vahendusel, 

OMNIVA veebilehel või toimetuse kaudu 
pangaülekandega tasudes. 


Tellimisindeks 01706 


Eesti Metodisti Kiriku arveldusarve: 

SEB Pank, EE641010052004731009, 

märksõna PÄEVASÕNA. 

Tellimuse eest pangaülekandega makstes palume 
kindlasti saata oma aadress kas kirjalikult 
toimetuse aadressile: 

Päevasõna, Narva mnt 51, Tallinn 10152 

või e-posti aadressile: 
paevasonaAmetodistikirik.ee 

